
חוק ההסדרים במשק המדינה (תיקוני חקיקה להשגת יעדי התקציב והמדיניות
הכלכלית לשנת הכספים 2002), התשס"ב-‏2002

היו"ר יעקב ליצמן:

	אני פותח את הישיבה. הודעתי בשבוע שעבר שבדיון בהצבעות אף אחד מעבר לחברי הכנסת לא יהיה נוכח בחדר, גם לא נציגי הממשלה, גם לא עוזרים.

ויצמן שירי:

	אי אפשר בלי ייעוץ משפטי.

היו"ר יעקב ליצמן:

	אני רוצה להבהיר – בדיון בחוק הרלוונטי אני אאפשר לנציגי המשרד הממשלתי הרלוונטי. למשל בדיון על מטרת החוק זה רק האוצר, בפרק ב' בנושא תחבורה יישבו כאן נציגי משרד התחבורה.

יוסף פריצקי:

	אדוני היושב ראש, יש כאן שלוש הסתייגויות של חבר הכנסת דוד לוי, של קבוצה די גדולה של חבר הכנסת זנדברג בעניין הסטודנטים ועוד הסתייגות שלישית שאני לא זוכר מהי. 

	יכול להיות שהממשלה מעלה על כך טענה של נושא חדש. אולי תביא אותם קודם כל לכאן שנחליט בכלל – אם זה נושא חדש אזי זה הולך לוועדת הכנסת ונגמור. הם לא בסעיפים – האחד זה שכר לימוד לסטודנטים, השני זה הלוואות בנקאיות. 

היו"ר יעקב ליצמן:

	קודם כל, אני רוצה לתת את רשות הדיבור לאנה שניידר לפני שאנחנו מתחילים את ההצבעות לגבי מה שהעלה כאן חבר כנסת פריצקי. אני אאפשר לו להעלות את זה – לא עכשיו – במשך הדיון היום ואנחנו נחליט.

אנה שניידר:

	רציתי להסביר מבחינה פרוצדורלית. מונח בפניכם נוסח שעמלנו עליו קשות שמהווה קודם כל מיזוג של שלושת החוקים כפי שהוחלט כאן פלוס התיקונים שעד כמה שאנחנו הבינונו נכנסו במהלך הדיונים של הוועדה. כתבתי על יד כל סעיף את המספר של הסעיף מתוך החוק המקורי ששם אפשר לראות אותו בהצעה ה"כחולה".

	אם יש למישהו איזושהי הערה או הסתייגות מהנוסח – זה הזמן. אנחנו לא נקרא זאת שוב. 

	כשיושב ראש הוועדה יאמר שמצביעים על סעיף או על פרק  מסוים, הוא צריך להגיד גם את מספר הסעיף המקורי כדי שבפרוטוקול אפשר יהיה לאתר את הדיונים שהתייחסו לאותו סעיף. 

	הסתייגויות מהותיות אתם צריכים להעלות כאן – לא את הנוסח אלא  מי שיש לו הסתייגות מהותית הוא צריך בזמן הדיון בסעיף ספציפי להגיד את זה. אם זה לא יתקבל, זה יעלה למעלה.

מיכאל קליינר:

	כאן זה מופיע כפי שהיה בקריאה ראשונה?

אנה שניידר:

	כאן זה מופיע כבר עם השינויים שהוכנסו במהלך הדיונים – עד כמה שאני הבנתי שיש שינויים שהם הוסכמו.

מיכאל קליינר:

	לא הוסכמו. למשל, חוק הלפרט – האם יש כבר שינוי לפי הסכמה?

אנה שניידר:

	חוק הלפרט – יש שינוי לפי הסכמה.

מיכאל קליינר:

	אז אני מסתייג...

אנה שניידר:

	אז אתה תגיד את זה.

מיכאל קליינר:

	איזו הצדקה יש לתת דבר כזה אם נעשו כאן שינויים שלמעשה לא הוצבעו בכלל?

אנה שניידר:

	עשיתי שינויים שעכשיו יצביעו עליהם. זאת טיוטה. לא יכולתי לעשות זאת בדרך אחרת.

אברהם בייגה שוחט:

	אני רוצה לחזור להחלטה שהיתה כאן ושבכל אופן צריך לסגור זאת מחדש, והיא שאנחנו נדון ונצביע על התקציב רק כשהוא יהיה בידינו ויהיו כמה שעות שנוכל לעיין בו. 

היו"ר יעקב ליצמן:

	אמרתי ואני חוזר ואומר – אנחנו נצביע על התקציב אחרי שחברי הכנסת יוכלו לעיין בו. 

נחום לנגנטל:

	אם יגיע התקציב מודפס,  נניח שזה יגיע בשעה 17:00-18:00 אחר הצהריים, אני שואל אותך האם אתה תקיים כאן הצבעה נניח ב-21:00-22:00 בערב היום או שתקיים הצבעה על התקציב מחר בבוקר?

היו"ר יעקב ליצמן:

	על התקציב לא תהיה הצבעה היום, נקודה. לגבי עצם העניין – את חוק ההסדרים אני מקווה שנסיים היום. 

	יש לי שאלה נוספת, ואני אחליט יותר מאוחר – נניח שאנחנו לא נקבל את התקציב וחוק ההסדרים כן יעבור, האם להעלות את זה למליאה להצבעה או לא. נחליט בהתייעצות יותר מאוחר, על פי המצב.

אבשלום וילן:

	האופוזיציה נגד בכל מקרה.

היו"ר יעקב ליצמן:

	אני לא מבטיח שנסיים היום, אנחנו נשתדל. 

	אנחנו הולכים להצביע על חוק ההסדרים במשק המדינה (תיקוני חקיקה להשגת יעדי התצקיב והמדיניות הכלכלית לשנת הכספים 2002), התשס"ב-2002, שזה כולל בתוכו מיזוג של שלושה חוקי הסדרים – נספח מס' 3043/א, נספח מס' 3065/א, נספח מס' 3072/א.

	אנחנו מדברים כרגע על סעיף 1 – מטרת החוק – סעיף 1 בחוק מס' 1. 

רחמים מלול:

	אני מבין שאדוני מתכוון להצביע על מטרת החוק. לדעתי, דווקא על מטרת החוק אי אפשר להצביע כי כתוב: "במטרה לאפשר הגברת הצמיחה והתעסוקה, השגת יעדי התקציב."

	על איזה תקציב, אדוני, אנחנו מדברים כאן? הרי ספר התקציב החדש אינו בידינו. אז מה, נעשה שקר בנפשנו? על כך גם חבר הכנסת בייגה שוחט מסכים איתי. 

יוסף פריצקי:

	כולם מסכימים. 

רחמים מלול:

	אני דווקא הייתי מוכן שהוא יעבור לסעיף התחבורה, אבל להצביע על המטרה כאשר המטרה לא לפנינו?

	אני מבקש את ההתייחסות של היועצת המשפטית להערה.

משה גפני:

	אדוני היושב ראש, האמת היא שהטענה שחבר הכנסת רחמים מלול זאת טענה נכונה, אבל מקובל כל שנה שמאשרים קודם את חוק ההסדרים, לאחר מכן מאשרים...

היו"ר יעקב ליצמן:

	חבר הכנסת רחמים מלול לא טען את זה. אתה לא הבנת. הוא טען שנכון שכל פעם מצביעים על חוק ההסדרים קודם אבל זה לאחר שראו את חוק התקציב. 

	אני מסכים איתו וחולק עליו בהצבעה.

משה גפני:

	אני מציע לחבר הכנסת רחמים מלול להצביע על הסעיף של מטרת החוק. נצביע על חוק ההסדרים. 

	אדוני היושב ראש, אני מציע להצביע על החוק. אם יגיע לכאן התקציב ויתברר שחוק התקציב הוא איננו תואם את חוק ההסדרים...

רחמים מלול:

	אז תבטל את ההצבעה?

משה גפני:

	כפי שאמר חבר כנסת רחמים מלול, אנחנו לא נעשה שקר בנפשנו. אני מעריך שמשרד האוצר – כך הוא אמר אצל ראש הממשלה - אמור להביא את חוק התקציב לקריאה שנייה ושלישית. אם זה יהיה תואם את חוק ההסדרים – בסמכותך כיושב ראש הוועדה, תעלה את שני החוקים למליאה. במידה שזה לא יהיה תואם – אל תעלה אף חוק.

אבשלום וילן:

	כבוד היושב ראש, אני עכשיו מדבר ברצינות. כאופוזיציה אני אומר לך – את הפארסה הזאת צריך להפסיק. מדינת ישראל לא יכולה להרשות לעצמה את הביזוי הזה.

	אתם לא גמרתם בתוככם הקואליציה את התקציב. כרגע יושב אלי ישי עם שר האוצר. תגמרו את זה. הרי אי אפשר להצביע על חוק ההסדרים בלי שרואים תקציב, משום שלכם יש תביעות ועד שלא תיענו לכאן או לכאן, לא תדעו כיצד להצביע. 

	לכן, במקום לבזות כאן את כולנו – הכל כאן מול התקשורת – תעשה הפסקה לכמה שעות, תגמרו לעשות סדר בביתכם ותביא זאת אלינו. ולא – חבל על הזמן. 

היו"ר יעקב ליצמן:

	השיר והניסוח שאתה צועק את זה – אנחנו רק מתחילים את הדיון. אתה כבר מתחיל בקול רם.  אנחנו רוצים לשמור על בריאותך. 

אבשלום וילן:

	הבריאות שלי בסדר גמור. הפארסה הזאת, אדוני היושב ראש, חייבת להיפסק.

היו"ר יעקב ליצמן:

	שמעתי את הדברים. אני מבקש לשמוע את היועצת המשפטית.

אנה שניידר:

	חוק ההסדרים מבחינה משפטית – ואני מדגישה מבחינה משפטית – הוא נפרד ולא קשור לחוק התקציב. אתם יכולים באופן משפטי – ואני שוב מדגישה כל הזמן רק באופן משפטי – להצביע.

רחמים מלול:

	אדוני היושב ראש, האם אדוני יודע מהו אחוז הגירעון בתקציב החדש?

היו"ר יעקב ליצמן:

	אדוני, נתתי לכם חמש דקות התייעצות. תבדוק. 

רחמים מלול:

	אני עוד לא ביקשתי את ההתייעצות. 

היו"ר יעקב ליצמן:

	הוא ביקש. אנחנו נעשה חמש דקות הפסקה.

שעה 14:45.

היו"ר יעקב ליצמן:

	אנחנו מחדשים את הישיבה. אנחנו ניגשים להצבעה על מטרת החוק, סעיף 1. מי בעד?

ה צ ב ע ה

בעד – 11
נגד – 6
נמנעים – אין
סעיף 1 בחוק מס' 1 נתקבל.

רחמים מלול:

	אני מבקש רוויזיה.

היו"ר יעקב ליצמן:

	חמש דקות.

זאב בוים:

	לא. שתי דקות רוויזיה.

היו"ר יעקב ליצמן:

	אני לא אמשיך את זה כל הערב, תאמינו לי. אם אני אראה שאני צריך לעבור את זה כל הלילה – אני סוגר את הישיבה. 

איתן כבל:

	אדוני היושב ראש, כדי שנמנע מעצמנו – אנחנו יודעים למה כלה נכנסת לחופה לפי התרגילים כאן. אני לא מוכן להיות כלי משחק. נחכה לסיום הפגישה.

היו"ר יעקב ליצמן:

	מי בעד בקשת הרוויזיה של סיעת ש"ס?

ה צ ב ע ה

בעד – 7
נגד – 9
נמנעים – אין
בקשת הרוויזיה של סיעת ש"ס לא נתקבלה.

היו"ר יעקב ליצמן:

	הרוויזיה לא אושרה.

אנה שניידר:

	סעיף 1 אושר.

היו"ר יעקב ליצמן:

	אנחנו עוברים לסעיף הבא – פרק ב': תחבורה.

אנה שניידר:

	אתה מצביע על כל הפרק. סעיפים 2 ו-3, שזה סעיף 2 בחוק מס' 1 וסעיף 5 בחוק מס' 1, עד עמוד 8.

רונן וולפמן:

	לאחר שדיברנו בעניין הזה עם חבר כנסת שירי ויצמן, אנחנו מתכוונים לבוא ולנהל משא ומתן על שני הקטעים – גם על קטע 18 וגם על הקטע הדרומי מתוך כוונה ששני הקטעים יבוצעו ככביש אגרה.

	אנחנו רק מבקשים להשאיר את הסעיף כפי שהוא מכיוון שאנחנו רוצים את דרגות החופש במשא ומתן על מנת לאפשר להתדיין ולנסות להסכים עם הזכיין הנוכחי ועם גורם אחר שיכול לזכות במרכיב הזה מתוך כוונה שמפעיל האגרה יהיה מפעיל אחד כי יש לנו סעיף בחוזה הזיכיון על מנת לאפשר שאותו גורם יפעיל את כל מרכיב האגרה בלבד. 

	לצרכי משא ומתן אנחנו מבקשים שלא לכרוך את שני הדברים כחבילה אחת כי זה יגרום לנו לשלם יותר כסף מול הזכיין. 

ויצמן שירי:

	אני מבקש שאנה תנסה יחד עם ימימה לנסח את העניין משפטית שמצד אחד לא נכבול את ידי נציגי האוצר מול היזמים, אבל מצד שני שלא יהיה ספק שבסופו של דבר לא יוכל לצאת לדרך – ולא משנה כרגע מי היזמים – לא ייצא לדרך הפרוייקט הצפוני בלי שיהיה גם הפרוייקט הדרומי. 



ישראל כץ:

	הניסוח ברור. כתוב בו זמנית.

ויצמן שירי:

	היום זה כביכול לא כלכלי – ועשינו את החשבון של העניין מבחינה מתמטית – להיפך, אני טוען שהקטע הדרומי יכול לסבסד את הקטע הצפוני כתוצאה מהעלויות הנמוכות יחסית.

ישראל כץ:

	אם נחייב אתכם, אז גם כלכלית בסוף הכל יסתדר. אם לא – זה יהיה רק הצפוני. 

ויצמן שירי:

	לפי בדיקה שעשיתי מבחינת המספרים, עלות קילומטר לנגב תהיה יותר נמוכה ב- 50% מקטע צפוני בגלל בעיות טופוגרפיות – אין מעברי מים יחסית, אין בעיה של פיצוי ותשלומים על כל מיני הפקעות. 


מיכאל קליינר:

	אין ספק שהקטע הדרומי יותר זול. 

איתן כבל:

	שירי, אתה יודע מה המשמעות של זה? הפרוייקט שעובדים עליו היום באיזור ראש העין...

ויצמן שירי:

	זה לא קשור לראש העין. הקטע הצפוני קשור לראש העין?

רונן וולפמן:

	זה אותו חוזה.

ויצמן שירי:

	זה לא פוגע. אני רוצה מצד אחד שנאשר את זה, אבל מצד שני שלא ייווצר מצב שנשב כאן בעוד שנה – ודיברנו וקיבלנו התחייבויות – אני לא רוצה להגביל את יכולת התמרון שלהם כי אני מבין מה המשמעות. 

ישראל כץ:

	אני חושב שהמצב הוא ברור. מראש התכנון – וכאן היה יכול להיות לי ויכוח עם איתן כבל, אבל לצערי הוויכוח כבר לא רלוונטי – מראש נתנו קטע אמצעי שזו השמנת הכלכלית לחברה אחת ולא יתנו שהיא תצטרך לבנות עד ראש הנקרה ועד הדרום, אלא נתנו לה את החלק המרכזי. 

	עכשיו הולכים להגדיל ולהוסיף – ומה שנראה יותר משתלם כלכלית כרגע זה לא הקטע הצפוני ממש, זה לכיוון צפון, עד אליקים. יילכו ויתנו את זה ובזה ייסגר הסיפור של הכביש.

זאב בוים:

	מה עם הנגב?

ישראל כץ:

	על זה אנחנו מדברים. אם לא נתנה את זה עכשיו, אם לא יבנו ביחד את הקטע הדרומי- אני בכלל חושב שהיה צריך את כל הכביש, לא רק מה שמדברים עכשיו ולא רק עד אליקים, היה צריך גם את הגליל ואת הנגב ממש לכלול בהסדר הזה ואני קורא לממשלה גם לעשות את זה ולתקן את היעדר התפיסה הלאומית הרחבה.

	אבל, אני חושב שהמינימום שצריך להיות כלול בניסוח – אם רוצים שכביש חוצה ישראל ישרת את הפריפריות – המינימום זה לקבוע שהצפון והדרום יבוצעו בו-זמנית, ואני סומך על אנשי האוצר שהם יידעו לנהל משא ומתן שזה יהיה בו-זמנית. 

אמנון כהן:
	הצפון כבר התחיל.

ישראל כץ:

	לא התחיל. יש תכנון לגבי שניהם, הם אומרים שהקטע הדרומי פחות כלכלי.

עופר חוגי: 

	היות שמדינת ישראל רוצה לסלול גם את הכביש, אני לא חושב שאם אנחנו נכניס את זה לתוך החוק, ייפגע המשא ומתן. 

	לפי דעתי זה דווקא יכול לעזור במשא ומתן כי אתם נותנים קטע יותר גדול. שנית, אתם יכולים לתת גם סבסוד מסוים לאותו יזם ולהגיד לו – לאחר בדיקה אם נראה שאתה לא מרוויח, אנחנו ניתן סבסוד מסוים כי בכל מצב אנחנו רוצים לבנות את הכביש הזה.

	אני חושב שאנחנו חייבים להכניס את זה בתוך החוק כי אם לא נכניס לתוך החוק – אתם תשכחו מאיתנו. 

מוסי רז:

	אני רוצה לבקש לשקול את כל העניין הזה שוב כי אני אומר לכם – יש כאן תקדים מסוכן ביותר – ואני אומר זאת בידיעה. אני בטוח שכל מי שעסק בדברים האלה עשה רק ממניעים טובים וטהורים, אבל יש כאן תקדים מסוכן ביותר שבעתיד יזמים של תוכניות כאלה ואחרות – יכול להיות כבישים ויכול להיות דברים אחרים – יבנו על כך שיכול להיות שמישהו יתן להם איזו מילה שאולי פעם איזה שר אוצר ושר תחבורה או שר אחר יכניסו לחוק ההסדרים שיתנו להם פרוייקט להמשך.

	רבותי, זו בעיה. אנחנו מוחקים כאן את חוק חובת המכרזים בדלת האחורית. זה תקדים מאד מסוכן וגם אם יחסכו עליו כמה שקלים – מה שאני לא בטוח – זה עוד יעלה לנו בנזק כבד בעתיד.

ויצמן שירי:

	אני מציע – במקום שמופיע שר האוצר ושר התחבורה, באותו מקום יופיע גם ובאישור ועדת הכספים. 

ישראל כץ:

	איזה סעיף זה?

ויצמן שירי:

	הרחבת חוזה הזיכיון – סעיף 3א.(א).  אני מבקש שאנה תיתן לי תשובה.

אנה שניידר:

	זה ועדת הכלכלה.

אבשלום וילן:

	היה כאן דיון בנושא, אני לפחות הייתי בדיון וההנמקה העיקרית שעלתה, שאם ייעשה הקטע המרכזי צפוני כרגע ולא הדרומי – שהוא כדאי ליזם – בחיים הוא לא יקח את הקטע הדרומי, גם ההערה של רונן לא פותרת את הסוגיה הזאת. 

	אם הרוב האוטומטי רוצה להצביע על כך שהקטעים הרווחיים יילכו ויחזרו כאן כל ה-20 שנה האחרונות בדו"ח מבקר המדינה – תצביעו, אבל ההערה שהשמיע האוצר לא פותרת את הדרישה שהיתה כאן. 



יוסף פריצקי:

	הביעו כאן החברים טענה אמיתית. הם רוצים לפקח שגם אצלם יהיה, זאת אומרת שיהיה איזשהו שוויון. 

	הדרך היחידה לעשות את זה היא להכפיף את זה לאיזושהי ועדה מוועדות הכנסת כי אז לפחות זה בא – לא אכפת לי שזו לא ועדת הכספים.

ויצמן שירי:

	לא, אני לא רוצה שזה יהיה אצל פורז.

יוסף פריצקי:

	זה לא משנה למה. אם אכן יבוא הפרוייקט שלא יהיה ככה, אתה כבר כפוליטיקאי מיומן תדע לעשות את מה שצריך לעשות. 

	הרי ממה אתה חרד? אתה חרד מכך שיישבו שני אנשים, יגמרו עניין ופתאום יודיעו על זה.

ישראל כץ:

	הם כבר אמרו את זה, לא היית בדיון. הם הודיעו שהם הולכים רק לקטע הצפוני. 


יוסף פריצקי:

	לא יכול להיות ששני השרים לבד יחליטו בלי איזשהו פיקוח פרלמנטרי של איזושהי ועדה כי יש אינטרסים מאד ברורים של העניין הזה – אז או ועדת הכספים או ועדת הכלכלה או ועדת הפנים, זה לא משנה לי. בכולן יש נציגי סיעות.

מיכאל קליינר:

	כאן דיברו על כך שכל המטרה של הסעיף הזה היא להקל ולזרז, אז אתם משימים מכשולים. תביאו את זה לוועדה של כנסת – קבוצה של חברי כנסת תשתגע, יהיה לה חשבון אחר, תקעתם את הכביש.

	לכן אני מתנגד לוועדת הכספים. 

ויצמן שירי:

	תמצא פתרון משפטי. 

מיכאל קליינר:

	אני באמת בעד הקטע הדרומי. אני חושב שזה תשתיות, אני חושב שזה מקרב למרכז הארץ, אני חושב שצריך לעשות את זה, אבל אני חושב גם שצריך להאמין לאוצר מכיוון שאם אנחנו נסרבל בחקיקה את המשא ומתן עם החברות, תפסת מרובה לא תפסת.

אברהם בייגה שוחט:

	אבל לא היית בדיון.

מיכאל קליינר:

	הייתי בדיון. אם אני שוגה, תאמין לי הייתי הולך לפתרון כי אני באמת חושב שצריך לעשות את הדרומי. אני רק חושב שלפעמים מרוב רצון לעשות טוב, רק שלא נמצא את עצמנו במצב שלא יעשו לא את הצפוני ולא את הדרומי.

ויצמן שירי:

	לא יהיה כזה דבר.

איתן כבל:

	אי אפשר שכל דבר יהיה נתון למשא ומתן פוליטי – כל כביש בארץ, כל מסילת ברזל. הנקודה שאני מתייחס אליה היא שיש כאן החלטה. 

ויצמן שירי:

	תשאירו את משאיות האשפה באיזור המרכז ואל תבואו לנגב ואל תסגרו לנו את הכבישים ולא צריך כבישים. תשאירו את כל האשפה שלכם באיזור המרכז – זה חוצה מרכז, זה לא חוצה מדינת ישראל.

איתן כבל:

	את החלק שלי של האשפה אני לא אעביר. 

	אי אפשר שכל דבר נביא לפיקוח ועדת כספים. נחליט מחר שכל כביש, כל מסילת ברזל יבואו לכאן לפיקוח – ליצמן יעכב עכשיו ועל כל כביש ועל כל מסלול שיהיה דו-מסלולי או לא דו-מסלולי נביא את זה  לכאן. יש גם איזשהו גבול. 

ישראל כץ:

הרי הם אמרו בגלוי שהם לא רוצים לסלול את הדרומי כי זה לא משתלם כלכלית. אם לא איפשרו את זה עכשיו, לעולם זה לא ייסלל.

טלב אלסאנע:

	יש חוק מיוחד לכביש חוצה ישראל שהוא קבע גם את המסלול וגם את דרך הביצוע. אני שואל מדוע דווקא צריך להכניס את זה לחוק ההסדרים, אבל אם כבר מכניסים אותו – אני לא רואה שום טעם שתהיה הביקורת של ועדה של הכנסת. זה עובר דרך הרשות המבצעת, שהיא תוציא אותו אל הפועל ותבצע אותו. מדוע צריך את הפיקוח הפרלמנטרי בעניין הזה?

אברהם בייגה שוחט:

	אני רוצה לחזור לבסיס מדוע החוק מובא לכאן לפי הבנתי.   החוק מובא לכאן מכיוון שהקטע הצפוני הוא קטע שיש בו צידוק מבחינת הפעלה ככביש אגרה, וזה שכביש אגרה יהיה לו צידוק הוא צריך להיות במחיר מסוים והוא צריך לתת תשואה לאלה שמשקיעים.

	יש כבישים שאפשר לעשות אותם כבישי אגרה ויש כבישים שאי אפשר לעשות אותם כבישי אגרה, ואני לא יודע באמת אם החלק הדרומי – לפי נפח התנועה וההשקעה – הוא כביש שמתאים לאגרה או לא.

ויצמן שירי:

	הוא יותר כלכלי, זה בדוק.

אברהם בייגה שוחט:

	הרי למה זה בא הנה? זה בא משום שיש בעיה משפטית של מתן הארכה וכיוון שהמכרז כלל 90 קילומטר ולא כלל את הקטע הזה. אם לא היתה בעיה משפטית והיו מגיעים למסקנה במשרד התחבורה, באוצר ובכביש 6, שאפשר לתת לזכיין את ההארכה – היו נותנים, היו גם אנשים שחשבו שצריך לעשות זאת בכספי מדינה.

	משמעות העניין שאומרים שההחלטה ששני הדברים יבוצעו בו-זמנית וכיוון שנניח זה אושר כבר בוועדה הארצית לתכנון ולבניה, המשמעות יכולה להיות ששני הכבישים לא יהיו, ולמה? כי אם יתברר שאין יכולת שהכביש הזה יתן תשואה הולמת למי שמשקיע, אז הוא לא ישקיע, הרי אין פילנטרופים – ואז המדינה צריכה להחליט האם היא עושה את הכביש עכשיו בתקציב או שהיא מסבסדת ב-500 מיליון את ההשקעה, או היא מציעה  איזשהו פתרון.

	לאור הדברים האלה, אני בין אלה שחושבים שצריך לעשות את הכביש ואני אחזור ואגיד זאת שוב ושוב אפילו אם זה לא ימצא חן בעיני חבר הכנסת ישראל כץ. יש לי פי כמה יד בכל הסיפור של הכביש הזה.

ישראל כץ:

	על כך אני מאשים.

אברהם בייגה שוחט:

	אני לא רוצה להגיד לך שאם חס וחלילה היו מאמצים את תפיסת עולמך והיו עושים את הכביש קודם כל מבאר שבע לקרית גת – הרי כל מי שנוסע מהנגב יודע שהבעיה שלו היא לא באר שבע קרית גת, הבעיה שלו היא הכניסה לאיזור המרכז.

	לכן אני אומר – אם רוצים "להשכיב" את קשרי הכבישים אין שום בעיה, יש לנו רוב לעשות דברים נפלאים – "להשכיב" את הכל כי אין ביטחון ששני הדברים יעבדו יחד.

	מה המסקנה? אם יתברר שבמשא ומתן אין כדאיות כלכלית – וזה יכול לקרות – או שהממשלה צריכה להגיד שהיא שמה...

ישראל כץ:

	אז תגידו את זה.

אברהם בייגה שוחט:

	אבל צריך לבדוק את זה. אם יתברר שאין - הממשלה צריכה להחליט שהיא לוקחת משני מיליארד או שניים וחצי מיליארד תקציב מעצ בשלוש שנים, מורידה 600-700 מיליון כל שנה.

ויצמן שירי:

	כמה כל הכביש עולה, אתה יודע?

אברהם בייגה שוחט:

	אין לי מושג. מיליארד וחצי?

ויצמן שירי:

	לנגב? עד אחוזם 340 מיליון שקל. ביום בממוצע עוברות שם 7,000-10,000 מכוניות. לפי 10 שקלים למכונית כיסית את העסק הזה כלכלית. 

אברהם בייגה שוחט:

	אתה אמנם מומחה, אבל אפשר גם לראות נייר על העניין הזה ויכול להיות שזה נכון, ואם זה נכון אז אין שום סיבה שלא יהיה זכיין. אם אתה טועה – צריכה להתקבל החלטת ממשלה.

ויצמן שירי:

	אני גם מסכים לזה.

אברהם בייגה שוחט:

	לכן  אני אומר – הקשירה פשוט עלולה לעכב את העניין.

ישראל כץ:

	אגב, ההטחות האישיות האלה לא במקומן כי אני מבין מה אתה אומר ואני חולק על כך. 

	אם ממשלת ישראל – כל הממשלות – החליטו שיהיה חוצה ישראל מקצה הגליל עד קצה הנגב, הן היו צריכות מראש להגיד שחלק מזה הוא לא כלכלי, חלק מזה אנחנו סתם מחליטים. 

אברהם בייגה שוחט:

	לא סתם מחליטים.

ישראל כץ:

	מה שמסבירים כאן כל המלומדים זה שחלק מראש לא יהיה לעולם כי הוא לא כלכלי. 

אברהם בייגה שוחט:

	לא נכון. אתה מצטט החלטות ממשלה לא נכונות.

ישראל כץ:

	בגליל ובנגב לא יהיה לעולם ככביש אגרה כי הוא לא כלכלי. מה שאני דורש מממשלה- כל הממשלות – שהחליטו על חוצה ישראל מקצה הנגב עד קצה הגליל, שכשמסתכלים כמה אפשר להרוויח בשמנת וכמה צריך לסבסד, שייעשו את זה על הכל. וכשמוציאים מכרזים ומוסרים עבודות, יגידו למי שזוכה – כאן אתה תרוויח, כאן אנחנו נסבסד, אתה תיתן הצעת מחיר כוללת איך אנחנו מגיעים מקצה הגליל עד קצה הנגב. 

	הביצוע יכול להיות בשלבים. אפשר להתחיל באזור המרכז ולשחרר לחצים מיידיים, אבל הסיכום, המכרזים והתקצוב חייבים להיות על הכל. 

משה גפני:

	התקיים דיון בשבוע שעבר גם על הסעיף הזה וגם על הסעיפים הבאים. זה קצת לא הגון כלפי אלה שהשתתפו בדיון בשבוע שעבר לפתוח את הדיון מחדש.

עופר חוגי:

	כל מי שדיבר עכשיו, השתתף בדיון. 


ויצמן שירי:

	אבל לא הגענו להבנה.

משה גפני:

	מה שהיה צריך להיות ואני חושב שזה מה שצריך להיות גם הלאה – האוצר היה צריך לבוא עם תשובות. יש ויכוח אמיתי, ענייני, בין שתי תפיסות. 

	במידה שהתשובות מספקות את שני הצדדים – הנה מה טוב. אם התשובות לא מספקות את שני הצדדים – אנחנו עוסקים בהצבעות היום, אנחנו לא עוסקים בדיון. הדיון הוא ברור.

ויצמן שירי:

	אנחנו לא רוצים לטרפד, אנחנו רוצים להעביר את ההחלטה.

	אני רוצה להציג נתונים מספריים, היות שבייגה – שאני מאד מחזיק בדרך כלל מהנתונים שהוא מוסר – אם בייגה לא ידע כל כך את הנתונים, אני רוצה שאחרים יידעו.

	מבדיקה שעשיתי וישבתי גם עם רונן – כל הסיפור יכול לעלות, כך הם אומרים, 340 מיליון שקל השקעה. 

	מי שכנראה לא מבין - בשלוש השנים האחרונות, מאז הסיפור של דודאים, כל פעם שיש איזשהו פקק תנועה בכביש, חצי מהנגב תקוע כי אין כבישים עוקפים בנגב. 

	גם בהנחה שייקחו 10 שקלים – אני לא אומר שיקחו מתושבי הנגב פחות – זה אומר שכדי שהמדינה לא תסבסד, ההכנסה צריכה להיות בערך שניים וחצי מיליון שקל לחודש, כלומר 10,000 מכוניות ביום כדי שתהיה הכנסה של  100,000 שקלים.

	לא צריך לעשות הרבה בדיקות, אני אחראי למה שאני אומר - על הכביש הזה יכולים לקחת עבור שני הכיוונים – כלומר אם מכל כיוון ייכנסו 5,000 מכוניות וגם אם 6,000 מכוניות והמדינה תצטרך לסבסד...

מיכאל קליינר:

	אבל יש אלטרנטיבה די טובה, בחינם.

ישראל כץ:

	היא לא בחינם.

עופר חוגי:

	החלק הצפוני, המדינה תיכננה אותו והוא מוכן לביצוע. אם היום אנחנו לא נכניס את ההסתייגות – לא יתכננו את הקטע הדרומי. 

ויצמן שירי:
	הוא לא מתוכנן. הוא מאושר סטטוטורית. 

רונן וולפמן:

	נדמה לי שבכל הדיון הזה יש כאן אולי אי הבנה, רציתי לעדכן אתכם בנתונים ובסטטוס של הפרוייקט כפי שהוא נמצא כרגע.

	שני הקטעים – גם הצפוני וגם הדרומי – אושרו סטטוטורית. שני הקטעים, בגינם יש הליכי תכנון. 

אברהם בייגה שוחט:

	זה אחרי שאומרים שהממשלה לא מעוניינת בזה.

ישראל כץ:

	מה זה לא מעוניינת? אתה מסביר שהיא לא תבצע.

אברהם בייגה שוחט:

	אני אמרתי שהיא לא תבצע? באמת, אל תכניס לי דברים לפה.

רונן וולפמן:

	בשני הקטעים כאמור יש אישור סטטוטורי. בשני הקטעים כאמור יש תהליכי תכנון מתקדמים – בקטע הצפוני מתקדם יותר, בקטע הדרומי מעט בעיכוב אחריו כי הוא התחיל יותר מאוחר. 

	לגבי שני הקטעים יש החלטות ממשלה לביצוע הפרוייקט ככביש אגרה - בחלק הצפוני יש הליכים למשא ומתן, בחלק הדרומי השלב של המשא ומתן עוד לא התחיל כי שלבי התכנון עדיין לא הסתיימו. 

	כוונת הממשלה בהקשר הזה בשני הפרוייקטים להחיל אותם ככביש אגרה. לפי הנתונים שיש בידינו, הקטע הצפוני הוא קטע שיודע להחזיק את עצמו לבד. לפי הנתונים שבידינו – והם נתונים ראשוניים כאומדנים, כפי שאמרתי עדיין הקטע הדרומי בשלב ראשוני יותר – יכול להיות שיידרש סבסוד מסוים, אם כי להערכתנו לא גדול. 

	למרות האמור, לגבי החלק הדרומי לפי הדיונים שהתקדמו עד עכשיו, בכוונתנו – בייגה – למרות שזה לא יהיה סגור מבחינה כלכלית, לבוא ולהשלים את הפער מבחינת ההפרש ולגבות חלק מההוצאות בגין הפרוייקט כאגרה וחלק בסובסידיה במידה שהעניין הזה יידרש.

	מה אנחנו בעצם מבקשים כאן? אנחנו מבקשים הסמכה להתקשר בהארכת החוזה, מדוע? כי להבדיל למשל מפרוייקט מתקן ההתפלה באשקלון כדוגמה, שבו אין חוק ספציפי שמדבר על הליך מכרזי – שאומר שרק ייבחר בהליך מכרזי – באשקלון אין הסדר כזה, פועלים שם מתוקף דיני המכרזים הכלליים, ועל בסיס החוק הזה החשב הכללי ניהל משא ומתן, ואישר התקשרות נוספת. 

	כאן, ההליך החוקי כפי שקיים היום, איננו מאפשר את התהליך הזה ולכן אנחנו מבקשים אפשרות לאשר גם לגבי הארכת קטעים וקטע בכביש חוצה ישראל הרחבה של העניין. 

	מדוע אנחנו חושבים שקשירה של שני הקטעים האלה יחד היא איננה טובה. לא בגלל העלות הכספית, אלא החשיבות של העניין היא בגלל יכולת התמרון מול היזם. כשאתה הולך מול יזם למשא ומתן, אתה יכול או להפסיד את הכל ולהגיד – לא יהיה לא קטע 18 עם אותו יזם ספציפי ולא הקטע הדרומי, או להתקשר איתו בגין שני הפרוייקטים ביחד.

	הפרוייקט הזה הוא  מורכב, הוא גדול וגם מבחינה מימונית הקשר של היזם עם הבנקים הוא מורכב. הנושא המימוני הוא רגיש. 

מה שאני מבקש בעניין הזה – וזה אני מבין קצת קשה כי לפעמים האמון מתערער – אבל כוונת הממשלה ואני אומר זאת כאן על השולחן, היא לבצע את שני הפרוייקטים גם יחד. האם לעשות את זה בו-זמנית – אני לא יודע כי זמן ההליכים של המשא ומתן יכולים להיות בצורה כזאת שהם לא יסתיימו בו-זמנית. 

	על כן, אנחנו מבקשים את דרגות החופש ואת האמונה שלכם בנו, בממשלה, שבכוונה שלנו לבצע גם את הקטע הצפוני וגם את הקטע הדרומי למרות שהוא עשוי להיות קטע מסובסד בחלקו, לתת לנו את דרגות החופש במשא ומתן עם היזם. 

ויצמן שירי:

	אתה מתכוון להתחיל את המשא ומתן בו זמנית על שני הקטעים?


רונן וולפמן:

	לתת לנו את דרגות החופש להתקשר בצורה כזאת שהממשלה, בגלל מגבלות, תשלם ליזם יותר.

ויצמן שירי:

	כמה זמן אתה צריך?

ישראל כץ:

	לא נכתוב בו זמנית. נכתוב לכל המאוחר שישה חודשים לאחר סיום הצפוני יתחיל הדרומי.

רונן וולפמן:

	אני לא יודע אם שישה חודשים.

ויצמן שירי:

	אנחנו צריכים להיכנס ללוח זמנים.

ישראל כץ:

	תגדיר את מידת החופש, תגדיר את לוח הזמנים.

רונן וולפמן:

	דיברתם על נושא של פיקוח פרלמנטרי.

ויצמן שירי:

	לא צריך את זה.

רונן וולפמן:

	הוא קיים. ועדת הכלכלה של הכנסת צריכה לאשר. לפי סעיף 3(א) היא צריכה לאשר את הכביש הנוסף ככביש אגרה. מרגע שהיא אישרה אותו, זה מופיע כהתייחסות בהצעת החוק, לצורך העניין אפשר לבוא ולסכם. 


ויצמן שירי:

	כפי שישראל כץ אמר, חצי שנה יכולת  התמרון שלכם. 

אברהם הירשזון:

	אם לא יהיה חצי שנה, שיבואו לוועדת הכספים, נבקש אורכה נוספת. 

ישראל כץ:

	שינוי ההסברים הוא כאן די מאלף כי זה לא בדיוק מה שהסברת לנו. 

דוברים:

	אנחנו  מבקשים התייעצות. 

היו"ר יעקב ליצמן:

	יש לכם שלוש דקות להתייעצות. 

יוסף פריצקי:

	אדוני היושב ראש, יש כאן הסתייגויות שהגיש חבר הכנסת דוד לוי, שאני הגשתי אישית. ההסתייגות הראשונה שלי היא לעניין אימוץ מסקנות ועדת וינוגרד להכניס את זה לחוק ההסדרים. אני מבקש להעלות להצבעה אלא אם כן מישהו מחברי הוועדה יטען כעת שזה נושא חדש, זה יילך לוועדת הכנסת.

	יש כאן שלוש הסתייגויות שהגשנו– הסתייגויות מהותיות לחוק ההסדרים. יש כאן הסתייגות שחתומה על ידי חברי כנסת מכל הבית – מהליכוד, מש"ס – לעניין מסקנות ועדת וינוגרד להכניס אותן לחוק ההסדרים. 

	אני מבקש להצביע על ההסתייגות הזאת, אלא אם כן מישהו מחברי הוועדה כאן יאמר לי כפי דעתה של הגברת אנה שניידר, או מנציגי האוצר – גם את ההגינות הזאת צריך לומר -  שזה נושא חדש, אז נעצור זאת ונלך לוועדת הכנסת. 

נחום לנגנטל:

	אני רוצה להגיד לפרוטוקול שאני תומך בבקשתו של חבר הכנסת פריצקי. 

אנה שניידר:

	קיימת פרשנות משפטית שכל נושא שלא נמצא ב"כחול", כלומר שלא עבר קריאה ראשונה בחוק ההסדרים הוא נושא חדש ואין מקום להכניסו, כי אחרת בדרך זו כל חבר כנסת יוכל להכניס כל חוק שהוא חפץ בו. 

	לכן, גם בשנים קודמות כאשר דובר בנושאים שחברי הכנסת לא הסכימו לוותר עליהם כתוצאה מהפרשנות הזאת, הנושא היה עובר לוועדת הכנסת וועדת הכנסת היתה מחליטה.

היו"ר יעקב ליצמן:

	אני מקבל את העמדה המשפטית של אנה ואנחנו נעביר את זה לוועדת הכנסת.

משה גפני:

	אדוני היושב ראש, אני רוצה שיוכנס חוק לחוק ההסדרים – חוק – ששר החוץ לא יוכל לנהל משא ומתן בשבת.

אנה שניידר:

	חבר הכנסת גפני, אתה יכול אם אתה רוצה להגיש את זה בכתב.


יוסף פריצקי:

	אני רוצה לומר לך, אדוני היושב ראש – אם ועדת הכנסת תחליט שזה נושא חדש, זה בא לכאן להצבעה.

אנה שניידר:

	זה בא למעלה.

היו"ר יעקב ליצמן:

	אני מכריז על  הפסקה.


(הישיבה הופסקה בשעה 13:45 וחודשה בשעה 15:55)


היו"ר יעקב ליצמן:

	אני מחדש את הישיבה. אנחנו ניגשים להצבעה על סעיף 2. לפני כן מר רונן וולפמן רוצה להגיד כמה מלים.

רונן וולפמן:

	אני אומר שוב, הממשלה, בכלל, ואגף התקציבים, בפרט, מתכוונים לקדם את ביצוע שני הפרויקטים, גם הצפוני וגם הדרומי. עם השלמת הערכות העלות אנחנו מתכוונים להיכנס למשא ומתן בהליך של בחירת גורם מבצע לשני הקטעים. אני מבקש לקבל מכם קרדיט לכך שמה שאנחנו אומרים עכשיו אנחנו מתכוונים לבצע בהליך מזורז ומהיר ומבקש שלא יכבלו את ידינו בעת המשא ומתן בסעיפים ספציפיים בחוק. אני מציע לוועדה לקיים אחת למספר חודשים ישיבת מעקב בעניין הזה על מנת לראות איפה הדברים עומדים. אבל אני מבקש לא לכלול את ההתניות בהליך החקיקה.

ישראל כץ:

	אני רוצה שייאמר כאן בפירוש כתוספת מהותית ששני הקטעים המאושרים סטטוטורית עד אליקים ועד אחוזם יבוצעו לכל היותר בהפרש של שישה חודשים. 

אנה שניידר:

	מה זאת אומרת "יבוצעו"? אתה מתכוון לתכנון שלהם.

ויצמן שירי:

	תכנון לא מפורט עוד לא מבוצע. הוא מתכוון להתחלת הביצוע בשטח.

ישראל כץ:

	התחלת הביצוע בשטח, בכל היותר בהפרש של שישה חודשים.

אנה שניידר:

	שישה חודשים מיום תחילתו של החוק? שישה חודשים ממתי? 

ישראל כץ:

	מיום שמתחיל הביצוע של קטע 1. 

אנה שניידר:

 	מתי מתחיל הביצוע של קטע 1?

ישראל כץ:

	במידה והשרים ירצו בהארכה נוספת של ביצוע אחד מהקטעים, יובא הדבר לאישור ועדת הכספים. אני לא רואה פה שום בעיה. יש כאן שיקול דעת. 

מיכאל קליינר:

	אני מציע להוסיף גם שיהיה מחלף מיוחד לבית-החולים באשדוד.

נחום לנגנטל:
	
	הם רוצים לעשות הסכם עם היזם על החלק הצפוני. אתה אומר שאם לא יעשו הסכם על החלק הדרומי, אז המדינה תוך חצי שנה תצטרך להתחיל את הפעילות בעצמה בחלק הדרומי. 

ישראל כץ:

	כן. ואם היא רוצה הארכה, שתבוא לוועדת הכספים.

נחום לנגנטל:
	
	השאלה היא האם הממשלה מסכימה לזה.

מיכאל קליינר:

	היא אמרה שהיא לא מסכימה.

היו"ר יעקב ליצמן:

	רבותי, אנחנו מצביעים. 

הצבעה על ההצעה של חה"כ י' כץ לסעיף 2 - תיקון חוק כביש אגרה (כביש ארצי לישראל)

בעד - 8
נגד - 8
ההצעה של חה"כ י' כץ לסעיף 2 לא נתקבלה.

ישראל כץ:

	אני מבקש רביזיה.

היו"ר יעקב ליצמן:


הצבעה על סעיף 2 - תיקון חוק כביש אגרה (כביש ארצי לישראל)

בעד - 7
נגד - מיעוט
סעיף 2 נתקבל.
היו"ר יעקב ליצמן:

	סעיף 2 אושר.

ישראל כץ:

	ביקשתי רביזיה.

היו"ר יעקב ליצמן:

הצבעה על בקשת הרביזיה של חה"כ י' כץ

בעד - 8
נגד - 7
הבקשה לרביזיה נתקבלה.

ויצמן שירי:

	חברי הכנסת כץ והירשזון מצביעים נגד הצעת הממשלה? אתם השתגעתם? זה אומר שאני יכול להתחיל להצביע כרצוני, כי הליכוד לא עומד בהסכמות.

זאב בוים:

	אני מבקש התייעצות סיעתית. אבקש הפסקה של 10 דקות.

 (הישיבה הופסקה בין 16:05-16:30)

היו"ר יעקב ליצמן:

	חבר הכנסת ישראל כץ ביקש לדחות את ההצבעה על ההסתייגות שלו. אנחנו ממשיכים. יתכן שאני אצביע על כל הרביזיות ביחד.

	נצביע על סעיפים 3 ו-4, בעניין הרכבת הקלה, בעמודים 2-8.

הצבעה על סעיפים 3-4 - תיקון פקודת מסילות הברזל

בעד - 10
נגד - 4
אין נמנעים
סעיפים 3-4 נתקבלו.

אמנון כהן:

	אני מבקש רביזיה.


אנה שניידר:

	אנחנו עוברים לפרק ג': גמלאות לעובדי מדינה - מעבר לפנסיה צוברת. סעיף 5 בעמודים 8-11. 

היו"ר יעקב ליצמן:

	חבר הכנסת הירשזון הגיש הצעה ואנחנו נצביע עליה.

אברהם הירשזון:

	ראשית, אני בעד המעבר לפנסיה צוברת. על-פי הנוסח המוצע היום מתקבלת בסופו של דבר תוצאה, שכל העובדים יעברו או ל"מקפת" או לקרן אחרת של ההסתדרות הכללית ויישאר המונופול. ביקשתי דבר אחד פשוט, שבישראל של 2002 כל עובד יוכל לבחור את קרן הפנסיה שלו כרצונו, זה הכל.

מיכאל קליינר:

	אולי אפשר לקבל החלטה בקונצנזוס.

עופר חוגי:

	ביקשתי להזמין את הממונה על הגבלים עסקיים אך הוא לא הוזמן. דיברתי איתו היום והוא לא הבין מדוע הוא לא הוזמן. היום לקרנות "מקפת" ו"מבטחים" יש כמעט 80% מהשוק, הן מונופול בשוק. זה בניגוד לחוק.

היו"ר יעקב ליצמן:

	לא שמעת את הממונה על הגבלים עסקיים עד היום?

עופר חוגי:

	כי אתה לא הזמנת אותו. היום הולכים לקחת מסה מאוד גדולה של עובדי מדינה, שייכנסו למעגל הפנסיה הצוברת. לכן חייבים להסדיר בחוק שלא לתת עוד כוח למונופול. לא יתכן שאותו מונופול ישלוט על כל קרנות הפנסיה.

היו"ר יעקב ליצמן:

	כלומר, אתה תומך בהצעה של חבר הכנסת הירשזון.

עופר חוגי:

	דבר שני, לפי החוק הזה קבוצות, כמו הסתדרות המורים, שלא עשו איתם משא ומתן, וכמו הרופאים, שלא נכללות בהסכם של ההסתדרות, יהיו מחוייבות להיכנס לחוק הזה. היות שאנחנו קצת אחראים ולא רוצים להכניס את כל המשק לסחרור ולשביתות, אני מבקש להציע שייאמר, שמי שלא נמצא בהסכם עם ההסתדרות, עד שלא ייחתם הסכם, שר האוצר לא יוכל להטיל עליו אוטומטית את החוק.

אברהם בייגה שוחט:

	תגמור במכה אחת את הכל. 


עופר חוגי:

	אתה רוצה שיהיו שביתות?

אברהם בייגה שוחט:

	לא יהיו שביתות.

יואל נווה:

	אני רוצה להתייחס לשתי הנקודות. אנחנו לא יכולים להסכים לשתי ההסתייגויות. 

ישראל כץ:

	בכל שנה היו תיקונים, והכל עבר.

יואל נווה:

	אני רוצה להגיד דבר אחד כללי. נוסח החוק, כפי שהביאה אותו הממשלה בחוק ההסדרים, מוסכם מלה במלה, פסיק בפסיק, כחלק מההסכם עם ההסתדרות לגבי המעבר מפנסיה תקציבית לצוברת. לכן אנחנו לא יכולים להסכים לשום הסתייגות בנוסח החוק. אנחנו מחויבים על הנוסח על-פי ההסכם ועומדים מאחוריו.

היו"ר יעקב ליצמן:

	זה לא אומר שאנחנו לא יכולים לשנות.

יואל נווה:

	מעבר לכך, לגבי המנגנון של משא ומתן ואחריו מעבר על-פי תנאי ההסכם שנחתם עם ההסתדרות, לא באיזה כפייה אחרת, צריך להבין - אמר את זה פה הממונה על השכר, אני רוצה להזכיר לכם - שלפחות הסתדרות המורים התחמקה ממשא ומתן בעניין הזה במשך זמן רב. חבר הכנסת חוגי מציע כעת לאפשר להם בעצם להמשיך ולהתחמק מהעניין הזה לנצח. יש ארכה בהסכם, של חצי שנה.

עופר חוגי:

	תן להם עוד שנה. חצי שנה זה לא מספיק. האם אתם מוכנים לכתוב שנה במקום חצי שנה?

היו"ר יעקב ליצמן:

	חבר הכנסת חוגי, אני מציע לך להוריד את ההצעה שלך. נקיים הצבעה על ההצעה של חבר הכנסת הירשזון.

הצבעה על ההצעה של חה"כ א' הירשזון לסעיף 5 - תיקון חוק שירות המדינה (גמלאות)

בעד - 15
נגד - 1
ההצעה של חה"כ א' הירשזון לסעיף 5 נתקבלה.


הצבעה על סעיף 5 - תיקון חוק שירות המדינה (גמלאות) + ההצעה של חבר הכנסת הירשזון

בעד - רוב
נגד - אין
סעיף 5, בתוספת ההצעה של חבר הכנסת הירשזון, נתקבל.

אמנון כהן:

	אני מבקש רביזיה.

היו"ר יעקב ליצמן:

	אנחנו עוברים לפרק ד': הבטחת הכנסה ומזונות, סעיף 6 בעמוד 12 - תיקון חוק הבטחת הכנסה.

	לא אמשיך את הישיבה עד שכל העוזרים וכל האנשים שלא צריכים להיות פה לא ייצאו.

אנה שניידר:

	בסעיף 6 בעמוד 12 בפסקה (4), המתחילה במלים: "בסעיף 19, אחרי סעיף קטן (ב) יבוא:", מופיעים סעיפים קטנים (ג) ו-(ד). במהלך הדיונים הוועדה החליטה למחוק את סעיף קטן (ג). כתוב בה: "החליט המוסד לביטוח לאומי לשלם גמלה לתובע גמלה או למקבל גמלה, בעד תקופה שבה לא קיים דרישה לפי סעיף קטן (א), תופחת הגמלה בעד התקופה האמורה בשיעור של עשרים וחמישה אחוזים." את זה החליטה הוועדה להוריד. ישאר רק סעיף קטן (ד), שייהפך לסעיף קטן (ג).

היו"ר יעקב ליצמן:

הצבעה על סעיף 6 - תיקון חוק הבטחת הכנסה + המלצת הוועדה למחוק את סעיף קטן (ג)

בעד - רוב
נגד - 3
סעיף 6, בתוספת המלצת הוועדה, נתקבל.

אמנון כהן:

	אני מבקש רביזיה.

אנה שניידר:

	בסעיף 7 אין שינויים.

היו"ר יעקב ליצמן:

הצבעה על סעיף 7 - תיקון חוק המזונות (הבטחת תשלום)

בעד - רוב
נגד - 3
סעיף 7 נתקבל.

אמנון כהן:

	אני מבקש רביזיה.

אנה שניידר:

	סעיף 8 שונה בהסכמה, בזמן דיוני הוועדה, לאפריל 2002 במקום פברואר 2002. 

היו"ר יעקב ליצמן:

	האם יש עוד שינויים של תאריכים?

אנה שניידר:

	לא. רק בסעיף 8(א).

יעל אנדורן:

	רק על זה הסכמנו.

ויצמן שירי:

	בסעיף קטן (ג) כתוב "מרס 2002".

סמדר אלחנני:

	זה משהו אחר.

רות הורן:

	אנחנו בדקנו את עצמנו והשינויים בהפעלת חוק הבטחת הכנסה מחייבים היערכות. יש כאן שני תיקונים שמתייחסים להפעלת החוק, בסעיפים קטנים (א) ו-(ג). גם סעיף קטן (ג) מחייב שינוי של תוכנות מחשב והתייחסות אחרת. זה מצריך היערכות. גם אם אני אומר אחרת, בסופו של דבר זה לא ניתן לביצוע.

יעל אנדורן:

	הסעיף הראשון הוא באמת יותר בעייתי ולכן הסכמנו לאפריל. סעיף קטן (ג) ישאר מרס. 

רות הורן:

	למה העקשנות? 

ויצמן שירי:

	אתם ביניכם לא מתואמים? זה נושא חדש?

אבשלום וילן:

	והליכוד והעבודה כן מתואמים?

היו"ר יעקב ליצמן:

	אני רוצה להבין את ההבדל.

רות הורן:

	מדובר בשני שינויים. 

 	השינוי הראשון, שעליו יש לנו הסכמה, מבטל את השיעור המוגדל של הגמלה. אין יותר שיעור מוגדל של גמלה. זה מחייב היערכות משום שהמחשב מחשב באופן אוטומטי גמלה מוגדלת לקבוצת האנשים העונים על תנאי זכאות מסוימים. צריך לכתוב תכנית מחשב חדשה.

	השינוי השני, שעליו אכן לא דיברתי עם גברת יעל אנדורן, אומר שכאשר אדם זכאי להשלמת הכנסה מעבר לדמי אבטלה - אדם שמקבל דמי אבטלה נמוכים וזכאי עדיין לחלק של גמלה להבטחת הכנסה - יפחיתו לו את כל דמי האבטלה מהגמלה. 

יעל אנדורן:

	זה לא מחייב שינוי כי זה נושא שהתחיל רק ב-1.1.2002. אין שום סיבה לדחות את זה.

רות הורן:

	אבל הוא כבר פועל. היום אנחנו משלמים לפי התיקון שנכנס לתוקף. אם רוצים לשנות ---

היו"ר יעקב ליצמן:

	מה המשמעות הכספית?

רות הורן:

	אין לזה משמעות כספית. זה מחייב את שינוי תכנית המחשב. אדם שמקבל דמי אבטלה מורידים לו היום רק חלק מדמי האבטלה, לא מורידים כל שקל מהגמלה להבטחת הכנסה. מחר יורידו לו את כל הסכום. כדי לעשות את זה, צריך לשנות תכנית מחשב. זה הכל. אי אפשר להכניס שינוי אחד בחודש מרס ושינוי שני בחודש אפריל. זה לא עובד. אלה מערכות גדולות.

יעל אנדורן:

	אלה שתי מערכות מחשב נפרדות. לגבי סעיף קטן (א) השתכנענו שיש מקום לדחות לאפריל. אנחנו לא סתם מתעקשים. איפה שהשתכנענו שלמוסד לביטוח לאומי באמת יש בעיה לבצע, הסכמנו ללכת עד אפריל. פה אין שום בעיה לבצע. הבעיה הזאת מעולם לא עלתה ולכן אני חושבת שחבל. מדובר על חודש, סתם התעקשות של המוסד לביטוח לאומי. זה צריך להישאר חודש מרס.

אבשלום וילן:

	תן להן אולי 5 דקות לדבר בצד ואולי הם יגיעו להבנה.

מיכאל קליינר:

	לא. זה כסף של משלמי המסים ואין שום סיבה לבקש חודש נוסף.

היו"ר יעקב ליצמן:


הצבעה על סעיף 8 (א)-(ב) - חוק המזונות (הבטחת תשלום) וחוק הבטחת הכנסה - תחולה +התיקון בסעיף קטן (א) - "אפריל" במקום "פברואר"

בעד - 7
נגד - 6
סעיף 8 (א)-(ב) נתקבל.
היו"ר יעקב ליצמן:

	בסעיף 8(ג) ביקש המוסד לביטוח לאומי שזה יחול בחודש אפריל ואילו האוצר אומר שזה יחול בחודש מרס.

הצבעה על סעיף 8(ג) - חוק המזונות (הבטחת תשלום) וחוק הבטחת הכנסה - תחולה 
(הצעת האוצר) 

בעד - 9
נגד - 3
נמנעים - 2
סעיף 8(ג) נתקבל.

אמנון כהן:

	אני מבקש רביזיה.

היו"ר יעקב ליצמן:

	נעבור לפרק ה' - בריאות, סימן א' - הסדרים במערכת הבריאות, סעיף 9 - תיקון חוק יסודות התקציב. 

אברהם הירשזון:

	יש לי הסתייגות מהותית לגבי ההתחשבנות בנושא ה"קפינג".

היו"ר יעקב ליצמן:

	מדובר על סעיף 9 בלבד. לא על התחשבנות שירותי בריאות. יש הסכמה עם שר הבריאות.

הצבעה על סעיף 9 - תיקון חוק יסודות התקציב

בעד - 9
נגד - 5
סעיף 9 נתקבל.

אמנון כהן:

	אני מבקש רביזיה.

אברהם בייגה שוחט:

	לא יתכן שעל כל דבר מבקשים רביזיה. האם נישאר הערב לעוד סיבוב הצבעות? אם כל דבר זה רביזיה, אז תפסיקו את הישיבה.


היו"ר יעקב ליצמן:

	סימן ב' - התחשבנות בעד שירותי אשפוז בבתי חולים ציבוריים כלליים, סעיפים 10-17 בעמודים 14-18. 

אברהם הירשזון:

	בישיבה הקודמת, אחרי ששמענו את נציגי כל קופות החולים, אמרתי שהנושא של שינוי ה"קפינג", ובכלל כל מערכת הבריאות, הוא נושא מורכב ומסובך. להערכתי מן הראוי היה להקים ועדת משותפת של ועדת הכספים וועדת העבודה, הרווחה והבריאות כדי לדון בנושא הזה. במידה והנושא נשאר וקיים, אני חושב שעל-ידי שינוי שיטת ה"קפינג" יוצרים אצל 3 קופות החולים גרעון תקציבי שהן לא יוכלו לעמוד בו. במידה והנושא הזה נשאר, אני מציע שיפוצו 3 קופות-החולים ב-100 מיליון שקל, במקום ב-50 מיליון שקל כהצעת האוצר, ושבבתי-החולים של קופת-החולים הכללית תינתן להם הנחה בשיעור 4%, כפי שניתנת בבתי-החולים הממשלתיים. אגב, דיברתי היום עם שר האוצר והוא אמר שאני אגיש את ההצעה כי הוא רוצה לבחון את זה.

יעל אנדורן:

	נאמר כאן שקופות-החולים מרוויחות פחות ממה שהן הרוויחו בשנים הקודמות, כי בשנים הקודמות בעצם צרכו שירותי בריאות הרבה מעבר למגבלת ה"קפ" ולכן נהנו מהנחה מאוד גדולה. הסיכום שלנו עם שר הבריאות היה שאנחנו נבחן עד כמה הן נפגעו ושלקופות-החולים יינתן פיצוי עד לסך 50 מיליון שקלים.

היו"ר יעקב ליצמן:

	טוען חבר הכנסת אברהם הירשזון שזה לא מספיק. 

רחמים מלול:

	שוחחתי עם השר נסים דהן, שאמנם נמצא בחוץ-לארץ. הוא אמר לי שגם לדעתו ישנם חורים רבים בהסדר הזה של ה"קפינג" ולכן לא איכפת לו אם כל החוק הזה יימשך לוועדה משותפת וידונו בו ביתר פירוט וביסודיות.

אברהם בייגה שוחט:

	חבר הכנסת אברהם הירשזון מנוע מלדון בנושא ולהציע הצעות. זה א"ב באתיקה.

יעל אנדורן:

	במידה והחוק הזה יימשך מהוועדה, מצבן של קופות-החולים יהיה הרבה יותר גרוע.

עופר חוגי:

	קופות החולים הקטנות מוכנות להישאר באותו מצב.

יעל אנדורן:

	תנו לי להסביר את העובדות. במידה והחוק הזה יימשך, זה אומר שאין שום מגבלה על  הצריכה של קופת-חולים. זאת אומרת, קופת-חולים שקודם שילמה 50% מעבר לתקרה מסוימת, מחר תשלם 100%. לכן, אם אנחנו מושכים כרגע את החוק, ההוצאות של קופות-החולים תגדלנה. ה"קפ" הקודם לא בתוקף.  ה"קפ" הקודם היה בתוקף רק עד 31.12.2001. לכן, במידה ואנחנו מושכים את זה, אין כרגע שום הסדר התחשבנות בין קופות-חולים לבתי-חולים.

רחמים מלול:

	אפשר להאריך את ה"קפ" הקודם.

יעל אנדורן:

	אי אפשר להאריך. בכל מקרה צריך לערוך בו שינויים. זה מאוד מורכב.

רחמים מלול:

	לטענתך הם מפסידים 150 מיליון שקל.

יעל אנדורן:

	הם יפסידו הרבה יותר בלי החוק.

אברהם הירשזון:

	בגלל ההערה של חבר הכנסת בייגה שוחט, חבר הכנסת עופר חוגי יגיש את ההצעה במקומי. אני מדבר לפרוטוקול. אני לא מצביע מאחר ואני בניגוד עניינים בנושא הזה.

ויצמן שירי:

	חבר הכנסת עופר חוגי מגיש את ההצעה וחבר הכנסת הירשזון לא יכול להצביע בשל ניגוד עניינים.

ישראל כץ:

	אני מבקש התייעצות סיעתית של 5 דקות.

היו"ר יעקב ליצמן:

	נצא להפסקה של 5 דקות. המשך הדיון בשעה 17:15. 

(הישיבה הופסקה בין 17:10-17:55)

היו"ר יעקב ליצמן:

	בנושא ההתחשבנות עם קופות-החולים, שר האוצר ביקש לדחות את זה עד לסוף הדיון.

	נעבור, לאור בקשה של חבר הכנסת נחום לנגנטל, לסעיף 55 בעמוד 41 - תיקון חוק תאגידי מים וביוב.

רונן וולפמן:

	אנחנו מבקשים להוסיף את סעיף 149א האומר:

"(א)	הוראות חוק זה יחולו גם על חברה שזכתה במכרז להפעלת משק המים והביוב של רשות מקומית, שפורסם ערב תחילתו של החוק העיקרי, וזאת אף אם לא נתקיים בה האמור בסעיפים 73 ו-74, ובלבד שנתקבל לכך אישור הממונה לפי סעיף זה.

(ב)	הממונה רשאי להתנות את אישורו בתנאים לרבות לענין שינוי במסמכי ההתאגדות של החברה הזוכה, שינוי בתנאים שבהסכמים שנכרתו בין הרשות לבין החברה הזוכה או שינוי בתנאים בהסכם שאמור להחתם בין החברה הזוכה והרשות המקומית, ובכל תנאי אחר שייראה לו דרוש להשגת מטרותיו של חוק זה.

(ג)	הממונה רשאי להתנות את אישורו בכך שהרשות תקים חברה לפי חוק זה, אשר תתקשר בהסכם עם החברה הזוכה, בתנאים שיקבע הממונה, ויראו לענין זה את החברה הזוכה כתאגיד אשר ניתן לו רשיון משנה לפי סעיף 25 לחוק, בשינויים המחויבים ובשינויים שיקבע הממונה."

	השינוי הזה בא להתמודד עם הליך מכרזי שפורסם על-ידי עיריית חדרה לתאגיד מים וביוב עוד לפני שהחוק נכנס לתוקף. תהליך הזכייה והחתימה על החוזה התרחש אחרי שהחוק נכנס לתוקף ובעצם גרם לכך שהסביבה המשפטית שבה היו נתונים הגוף והפעילות הזאת השתנתה לפני החוק ואחריו. החוק הזה בא לפתור את שלב הביניים ולאפשר לאותה חברה שזכתה לחיות תחת עקרונות החוק.

ישראל כץ:

	זה יחול רק על עיריית חדרה?

רונן וולפמן:

	למיטב ידיעתי, כן.

היו"ר יעקב ליצמן:

הצבעה על סעיף 55 - תיקון חוק תאגידי מים וביוב (עם התוספת שהוקראה)

בעד - 13
נגד - אין
סעיף 55 נתקבל.

אמנון כהן:

	אני לא מבקש רביזיה. 

היו"ר יעקב ליצמן:

	נעבור לעמוד 18, פרק ו': תכנון ובניה, סעיף 18 - תיקון חוק התכנון והבניה.

אבשלום וילן:

	האם כבוד היושב-ראש קיבל את הרשימה, על-פי הבטחת שר התשתיות הלאומיות? השר הבטיח, שר שיש לו מלה, שכל מלה שלו בסלע, שמגיע עד סכר אסואן. מה קורה עם הרשימה?

היו"ר יעקב ליצמן:

	אני מבקש שגברת שגית אפיק תבדוק בלשכת שר התשתיות הלאומיות לגבי הרשימה שהובטח להעביר לנו לקראת הדיון. בינתיים נתחיל את הדיון.

איתן כבל:

	אולי אפשר לדעת, כמה פרויקטים שהוגשו עד היום עדיין תקועים?


ישראל כץ:

	ביקשנו רשימה של פרויקטים לאומיים ולא קיבלנו.

היו"ר יעקב ליצמן:

	כעת קיבלתי ממשרד האוצר דוגמאות מתוך רשימת פרויקטים המיועדים לביצוע במסגרת תכניות העבודה לשנת 2002. במפורש לא מדובר על דברים שיכנסו בבסיס החוק.

אברהם הירשזון:

	השאלה היא האם הפרויקטים האלה נמצאים בתכנון או לא.

היו"ר יעקב ליצמן:

	על זה תחליטו אחר-כך, רבותי.

אבי גפן:

	אלה דוגמאות לפרויקטים שיכול ויגיעו לוועדה הזאת. חלק מהם אפילו הזכרנו בדיונים קודמים. לדוגמא, כביש 531 - עוקף הוד השרון עד רעננה דרום; כביש 551 - חיבור לכביש 6 באזור קיבוץ אייל ועד לכביש 2; כביש 57 - עוקף כפר יונה. בכל הפרויקטים האלה צריך להשלים תהליכי תכנון והם רלוונטיים במידה ושר האוצר וראש הממשלה יחליטו שלצורך הפעלתם צריך להביא אותם לוועדה המיוחדת. דוגמאות נוספות: קו רכבת ראשון-לציון - תל-אביב; פרויקט --- בתל-אביב, אם צריך תכנון נוסף; רכבת בחיפה BOT; תכנון מפורט נוסף בפרויקט הגז הטבעי. היו דוגמאות נוספות אפילו לתכניות בנייה ל---: כפר יונה ---; 

אבשלום וילן:

	התנגדנו לשכונות מגורים.

אבי גפן:

	פרויקט פינוי בינוי תע"ש צור הרצליה; פרויקט פינוי בינוי מחנה השלישות ברמת-גן; פינוי בינוי מתקני תש"ן במפרץ חיפה. כל הדברים האלה הם דוגמאות לפרויקטים שיכול שהממשלה תחליט, אם הם יבשילו לכדי ביצוע ואם ניתן לבצע אותם, להעביר אותם לוועדה המיוחדת כדי להשלים את תהליכי התכנון הרלוונטיים. 

עופר חוגי:

	איפה ביוב, איפה התפלה, איפה תחנות כוח? לא הבאתם שום דבר. רק כבישים?

אבי גפן:

	אני יכול להמשיך לקרוא עוד דוגמאות.

היו"ר יעקב ליצמן:

	לא אפתח דיון על הוול"ל. דנו בזה במשך מספר ישיבות. אנחנו נצביע על הסתייגויות אמיתיות שהוגשו לוועדה, ויש הרבה כאלה. אם אתם רוצים להעיר הערות כעת, זה לא הזמן. אם אתם רוצים להעיר לגבי ההסתייגויות, בבקשה.


עופר חוגי:

	אולי נעשה הצבעה אחת ונראה אם בכלל מאשרים את החוק הזה. אחר-כך נתחיל לדון על ההסתייגויות. יש לי עשרות הסתייגויות ואני מבקש לדון על כל אחת מהן לגופו של עניין.

ישראל כץ:

	האם יכול להיות שאין רוב לחוק?

אבשלום וילן:

	גם אני מציע לבטל את כל החוק. לא מקובל מה שאנחנו עושים פה. היה דיון ימים שלמים על החוק הנורא הזה. עכשיו מתחילים להצביע. ביום חמישי עמד פה השר לתשתיות לאומיות והתחייב להביא את רשימת הפרויקטים. הוא אמר: פרויקטים מוגדרים ברורים. לא אומרים לוועדה הזאת אמת. שר בכיר בממשלה, מנהיג של מפלגה, שמתחייב - צריך לעמוד בדיבורו.

נחום לנגנטל:
	
	בואו נצביע כעת על הברירות: קולה או מים, מה שותים. לפי זה נראה איפה אנחנו עומדים ומה יחסי הכוחות בוועדה.

ישראל כץ:

	נצביע על שם החוק.

רחמים מלול:

	אני הגשתי הצעה לבטל את החוק.

היו"ר יעקב ליצמן:

	לא נצביע על כל ההסתייגויות אלא רק על הסתייגויות מהותיות, כפי שתציג היועצת המשפטית.

אנה שניידר:

	קודם כל, יש הסתייגויות של כמה חברי כנסת שמבקשים לבטל את כל הפרק.

נחום לנגנטל:
	
	זה הצבעת מבחן אמיתית, שנדע מה קורה.

היו"ר יעקב ליצמן:

	אנחנו מצביעים על ההסתייגות הראשונה: של קבוצת חבר הכנסת פריצקי (כל סיעת שינוי), חבר הכנסת פינס-פז, חבר הכנסת צינקר, חבר הכנסת ברונפמן וחבר הכנסת מלול.

אבשלום וילן:

	גם אני הצעתי לבטל את כל סעיף 18.


היו"ר יעקב ליצמן:

	נצרף אותך גם.

הצבעה

בעד ההסתייגות – 6
נגד – 8
נמנעים – אין
ההסתייגות לא התקבלה. 

היו"ר יעקב ליצמן:

	ההסתייגות לא נתקבלה. 

רחמים מלול:

	 אני מבקש רביזיה. 

עופר חוגי:

	 אני מבקש התייעצות סיעתית. 

אנה שניידר:

	אין התייעצות סיעתית. 

	עכשיו עוברים להסתייגויות מהותיות. יש הסתייגות של חבר הכנסת פריצקי ומוסי רז, הם מציעים לשנות את ההגדרה של תשתיות לאומיות ולכתוב: תשתיות לאומיות, מתקני תשתית שהוכרזו על ידי ראש הממשלה ושר האוצר באישור ועדת הכספים של הכנסת כבעלי חשיבות לאומית, ובלבד שמספרם לא יעלה על שישה. 

זאב בוים:

	 שניהם לא נמצאים כאן. 

אבשלום וילן:

	 אני מייצג אותם. 

אנה שניידר:

	זה לא תקין כי הם לא ידעו שההסתייגויות האלה עולות. 

היו"ר יעקב ליצמן:

	אני מעמיד להצבעה את ההסתייגות של חבר הכנסת פריצקי ומוסי רז, מי בעד ההסתייגות ירים את ידו. 


הצבעה

בעד – 5
נגד – 7
נמנעים אין
ההסתייגות של חברי הכנסת י. פריצקי ו-מ. רז לא נתקבלה. 

היו"ר יעקב ליצמן:
	ההסתייגות לא נתקבלה. 

אבשלום וילן:

	 אני מבקש רביזיה. 

אנה שניידר:

	חברת הכנסת נחמה רונן רוצה למחוק מתוך ההגדרה של תשתיות לאומיות: תוכנית בנייה למגורים בהיקף העולה על אלף יחידות דיור אשר הוגשה על ידי מינהל מקרקעי ישראל או משרד הבינוי והשיכון. דבר נוסף שמבקשת חברת הכנסת נחמה רונן, במקום ראש הממשלה ושר האוצר, יבוא: ראש הממשלה, שר האוצר ושר הפנים. ההסתייגות של חבר הכנסת בייגה שוחט היא אותה הסתייגות לגבי בנייה למגורים. 

היו"ר יעקב ליצמן:

	רבותיי, מי בעד ההסתייגות של חברת הכנסת נחמה רונן? 

הצבעה

בעד – 7
נגד -   

עופר חוגי:

	 סליחה, אני מתנגד להצבעה, לא יכולים להצביע שלושה חברים מטעם הליכוד. 

זאב בוים:

	 חבר הכנסת חוגי, אל תנהל את העניינים.  מוסי רז יכול להצביע במקום חבר הכנסת ברכה? 

אבשלום וילן:

	 כן, זה על חשבונה של מרצ, שניתן לו באופן זמני. 

זאב בוים:

	 אני לא מבין את הויכוח, למזכיר הוועדה יש את הרשימה, לא אני כתבתי אותה. 

היו"ר יעקב ליצמן:

	אני אומר שאפשר להצביע במקום חבר הכנסת קליינר. 

	רבותיי, אני מעמיד להצבעה את ההסתייגות של חברת הכנסת נחמה רונן, מי בעד ירים את ידו. 


הצבעה

בעד ההסתייגות – 9
נגד – 7
נמנעים – אין
ההסתייגות נתקבלה. 

היו"ר יעקב ליצמן:

	ההסתייגות נתקבלה. 

זאב בוים:

	 אני מבקש רביזיה.

אמנון כהן:

	 אדוני היושב ראש, הצעה לסדר, אני מבקש לדחות את ההצבעות בנושא הול"לים, דיברתי עם משרד הפנים וביקשתי מספר הבהרות, לכן אני מבקש לדחות את ההצבעות עד למתן התשובות. 

היו"ר יעקב ליצמן:

	אנחנו נכבד את הבקשה של ש"ס עד למתן ההבהרות. רבותיי, אנחנו עוברים לחוק הנגב. סעיף 11ב לפקודת מס הכנסה.

אנה שניידר:

	עמוד 33, סעיף 36, סימן ג': מס הכנסה. לסעיף הזה יש הצעת חוק של חבר הכנסת טלב אלסאנע, שעברה בדיון מוקדם ואושרה לקריאה ראשונה על ידי ועדת הכספים, היא מתייחסת לסעיף 11ב' רבתי לפקודת מס הכנסה. הצעת החוק הזאת באה להסדיר הקלות במס ליישובי הבדואים בנגב. בהצעת החוק הממשלתית כפי שהוגשה לוועדת הכספים יש הצעה כוללת, הקלות לתושבי אזור נפת באר שבע. חר הכנסת טלב אלסאנע אמר לי, שהוא מסכים להצעה הממשלתית. על פי תקנון הכנסת, סעיף 122ב', יש אפשרות באישור ועדת הכנסת, למזג שתי הצעות, אם הוועדה תקבל את ההצעה למזג את הצעתו של חבר הכנסת טלב אלסאנע עם חוק ההסדרים, אני אביא זאת מחר לוועדת הכנסת לאישור ואפשר יהיה להניח לקריאה שלישית את שתי ההצעות יחד. 

	אנחנו נצביע על מיזוג ההצעה של חבר הכנסת טלב אלסאנע עם ההצעה הממשלתית. 

היו"ר יעקב ליצמן:

	אם כך, אנחנו מצביעים על מיזוג ההצעה של חבר הכנסת טלב אלסאנע עם הצעת החוק הממשלתית, מי בעד ירים את ידו. 

הצבעה

בעד – רוב
נגד – אין
נמנעים – אין
מיזוג הצעת החוק של חבר הכנסת טלב אלסאנע עם הצעת החוק הממשלתית נתקבל.

היו"ר יעקב ליצמן:

	המיזוג נתקבל. 

ישראל כץ:

	 אני מציע שלוש הסתייגויות: 

1. להכניס ארבעה יישובים במועצה האזורית שפיר שנמצאים באזור שהחוק חל עליהם. שמות המושבים: קוממיות, רווחה, חזון יחזקאל – שנקרא גם עלומה- וזבדיאל. 

אברהם שוחט:

	 למה הם לא בחוק? 

היו"ר יעקב ליצמן:

	שכחו אותם. 

אברהם שוחט:

	 הם מעל קו הרוחב? 

ישראל כץ:

	 לא. 

אברהם שוחט:

	 אז למה שכחו אותם? 

ישראל כץ:

	 כי החוק היה שמי, הוא לא היה גיאוגרפי. 

אנה שניידר:

	כמה אחוזים? 

ישראל כץ:

	 עשרה אחוזים, כמו היישובים האחרים. 


היו"ר יעקב ליצמן:

	אני מעמיד להצבעה את ההסתייגות הנ"ל, להכניס את היישובים: קוממיות, רווחה, חזון יחזקאל וזבדיאל. 
הצבעה

בעד ההסתייגות – 11
נגד – אין
נמנעים – אין
ההסתייגות נתקבלה.

היו"ר יעקב ליצמן:

	ההסתייגות נתקבלה. 

ישראל כץ:

	 הסתייגות נוספת, חמישה קיבוצים שנמצאים במועצה האזורית יואב: גת, גלאון, בית ניר, בית גוברין ונגבה, לתת להם 10% כמו קיבוץ שדה יואב.  

אבשלום וילן:

	 אני אומר מראש, שבהקשר הזה אני לא מצביע. 

ישראל כץ:

	 אני מבקש להוסיף גם את מושב נחלה. 

היו"ר יעקב ליצמן:

	מי בעד ההסתייגות ירים את ידו.

הצבעה

בעד ההסתייגות – 9
נגד – 1
נמנעים – 2
ההסתייגות נתקבלה.

היו"ר יעקב ליצמן:

	ההסתייגות נתקבלה, ואני רוצה להדגיש, שחבר הכנסת וילן לא השתתף בהצבעה זו בגלל ניגוד עניינים. 


ישראל כץ:

	 ההסתייגות השלישית המוצדקת מכולן, יישובי המועצה האזורית דרום הר חברון – ששייכים לרשות לפיתוח הנגב – נשמטו בחוק המקורי, מקבלים 7% הנחה ויש להעלותם ל-10%. השמטתי אותם בחוק המקורי. 


אברהם שוחט:

	 כל השנים היא קיבלה כמו יהודה ושומרון. 

מוסי רז:

	אני מבקש לדחות את ההצבעה הזאת עד שיגיע חבר הכנסת שירי ויצמן. 

ישראל כץ:

	 אם כך אני מגיש הסתייגות גם על הסעיף הקודם. 

	אני מבקש להצביע כעת ומי שרוצה שיגיש רביזיה. 

אברהם שוחט:

	 אם יש יישוב שנהנה מזכויות יהודה ושומרון, גם במס הכנסה ובדברים נוספים, לאורך הרבה מאוד שנים, וכל הטענה  שהנגב מקופח לעומת יהודה ושומרון, לב לבן של הטענות - - - 

ישראל כץ:

	 והקיבוצים לא קיבלו? אתה חתמת להם על מיליארדים. 

היו"ר יעקב ליצמן:

	חבר הכנסת ישראל כץ, כעת חבר הכנסת שוחט נמצא ברשות דיבור. 

ישראל כץ:

	 למה רק לבייגה, אני רוצה לספר מה הוא נתן לקיבוצים. 

אברהם שוחט:

	 אני אגיד את מה שאני חושב. כל הטענה שהנגב מקופח היה מול יהודה ושומרון, זה היה לב לבו של הויכוח. 

ישראל כץ:

	 טענה של מי? זה חוק שלי ולא טענה שלי. 

אברהם שוחט:

	 אני מציע לבדוק כמה מקבלת  המועצה האזורית הר חברון פר נפש, פי חמש מאשר כל יישוב שאנחנו מדברים עליו. כל השנים הם קיבלו פטור ממס על פי יהודה ושומרון, מה פתאום כעת משנים, למה, מה המשחק הזה? 

ישראל כץ:

	 אני רוצה לומר  כמה הוא מחק לקיבוצים פר נפש. 


נחום לנגנטל:

	מה שקורה, שיש יישובים שהם יותר צפוניים - - - 

אברהם שוחט:

	 תתבייש לך. 

נחום לנגנטל:

	אל תגיד לי להתבייש, מי שצריך להתבייש זה אתה. 

אברהם שוחט:

	 תתבייש לך. 

נחום לנגנטל:

	אתה תתבייש. 

אברהם שוחט:

	 לכל ידוע למה אתה עושה את זה. 

נחום לנגנטל:

	למה אני עושה את זה? 

ישראל כץ:

	 מה הוא עושה? 

נחום לנגנטל:

	מה אני עושה, מה הרמיזות האלה? 

ישראל כץ:

	 למה  מחקת לקיבוצים בגלל פוליטיקה 4.5 מיליארד הסדר משלים, אתה מדבר? 

נחום לנגנטל:

	אני לא מוכן שתעבור על כך בשתיקה. מה זה למה אני עושה את זה, מה, יש לי שוחד מזה? 

אברהם שוחט:

	 חס וחלילה. 


נחום לנגנטל:

	אז מה יש לי מזה. איזה חוצפן. אתה יודע, כנראה ששירי ויצמן צדק. הסדר הקיבוצים שאתה היית שותף לו - - - 

היו"ר יעקב ליצמן:

	חבר הכנסת לנגנטל, אני קורא לך לסדר פעם ראשונה. אני קורא לך פעם שנייה. 

נחום לנגנטל:

	הקיבוצים יכולים לקבל, פתאום דרום הר חברון  - אז אין להם כלום. 

אברהם שוחט:

	 יש לדרום הר חברון. 

נחום לנגנטל:

	לא, אין להם, שכחו אותם בחוק הנגב. 

זאב בוים:

	 זה לא נכון לעשות חשבונאות כזאת עם המתיישבים בדרום הר חברון. יכול להיות שאם היית יכול לעשות את זה עם הריכוזים הגדולים של יש"ע, אז הייתה עמדה שלך שהייתה משלבת עמדה פוליטית עניינית תקציבית וזה בסדר. זה לא המקרה. הצבענו גם לטובת קיבוצים כאלה ואחרים שנשמטו מהרשימה. שנית, גם אם נעשה את החשבון על המעט מתיישבים שיש בהר חברון שנאחזים שם בקושי בתנאים קשים, אני כבר לא מדבר על התנאים הביטחוניים, זה קשה, הם רחוקים מכל מקום, אז אפשר לאשר להם. הייתה טענה על הנגב בעניין הזה, לימים התגלה, שהם לא מקבלים הקלות רבות אלא 7.5% הנחה. 

מוסי רז:

	 אם הולכים על עיקרון אחיד מקו רוחב ומטה, אני מקבל את זה, יש בזה היגיון, אבל שהאנשים האלה יחזירו מה שהם קיבלו במשך 35 שנה ומעכשיו יקבלו 10%. 

היו"ר יעקב ליצמן:

	אני מעמיד את ההסתייגות להצבעה, מי בעד הצעתו של חבר הכנסת ישראל כץ ירים את ידו. 

הצבעה

בעד ההסתייגות – 11
נגד – 2
נמנעים – אין
ההסתייגות בעניין יישובי המועצה האזורית דרום הר חברון נתקבלה. 

היו"ר יעקב ליצמן:

	ההסתייגות נתקבלה. 

מוסי רז:

	אני מבקש רביזיה. 

נחום לנגנטל:

	אני מבקש רביזיה על כל שלושת הסעיפים. 

היו"ר יעקב ליצמן:

	אנחנו נצביע על כל סעיף 36 – מס הכנסה (סעיף 8 לחוק מס' 2), מי בעד ירים את ידו. 

הצבעה

בעד הסעיף – 11
נגד – 1
נמנעים – אין
סעיף 38 (סעיף 8 לחוק מס' 2) נתקבל.

היו"ר יעקב ליצמן:

	הסעיף אושר. 

אמנון כהן:

	 אני מבקש רביזיה. 

היו"ר יעקב ליצמן:

	אנחנו עוברים לסעיף 35, קצבאות ילדים. 

אברהם שוחט:

	ההסתייגות היא של חבר הכנסת איתן כבל ושלי, אנחנו מציעים, שהחוק לא יהיה הוראת שעה לשנה אלא הוראת שעה לשלוש שנים, כלומר, לשנות התקציב 2002, 2003 ו-2004.  אני חושב שזה חסר אחריות לעשות את זה הוראת שעה לשנה אחת, לכן אני מציע הוראת שעה לשלוש שנים. 

היו"ר יעקב ליצמן:

	רבותיי, אני מעמיד להצבעה את הצעתו של חבר הכנסת שוחט, הוראת שעה לשלוש שנים, לי יש הצעה נגדית ואני מציע לחצי שנה. 

זאב בוים:

	 לא, אל תעשה זאת. 

היו"ר יעקב ליצמן:

	למה לא, אם לך מותר להציע, גם לי מותר להציע. 


היו"ר יעקב ליצמן:

	מי בעד הצעתו של חבר הכנסת שוחט ירים את ידו.

הצבעה

בעד – 4
נגד – רוב
נמנעים – אין
ההסתייגות לא התקבלה. 

משה גפני:

	 בעמוד 33 לסעיף 35 אני מציע במקום:  "בשורה הראשונה במקום "2.00" יבוא 1.76", אני מציע: יבוא 1.82.  "בשורה השנייה, במקום 4.05 יבוא 3.56" אני מציע: 3.68. "בשורה השלישית, במקום 5.00 יבוא 4.40" אני מציע 4.55. 

ישראל כץ:

	 כמה זה באחוזים? 

משה גפני:

	 9%.

	"בסעיף 68(א), בפסקה (1), במקום "נקודת קצבה" יבוא 0.88 נקודות קצבה", אני מציע: יבוא 0.91. 

מוסי רז:

	זה 225 מיליון שקל. 

היו"ר יעקב ליצמן:

	זה יותר מהול"לים. 

היו"ר יעקב ליצמן:

	מה עמדת האוצר? 

יואל נוה:

	עמדת הממשלה היא לדבוק בנוסח הצעת החוק כפי שמופיע בפניכם. המשמעות ברורה, כל אחוז בקצבאות הילדים מבחינה תקציבית הוא כ-75 מיליוני שקלים. 

שמואל הלפרט:

	הממשלה התחייבה לא להטיל מסים חדשים. אני בעד הטלת מסים בשיעור של 1%. 

היו"ר יעקב ליצמן:

	מי בעד ההסתייגות של חבר הכנסת גפני ירים את ידו. 

הצבעה

בעד ההסתייגות  – 7
נגד – 8
נמנעים – אין
ההסתייגות של חבר הכנסת גפני לא נתקבלה.

היו"ר יעקב ליצמן:

	ההסתייגות לא נתקבלה. 

משה גפני:

	 אני מבקש רביזיה. 

היו"ר יעקב ליצמן:

	אני מעמיד להצבעה גם את הצעתו של חבר הכנסת רחמים מלול, במקום 6% יבוא 9%, מי בעד ירים את ידו. 


הצבעה

בעד – 7
נגד – 8
נמנעים – אין
ההסתייגות של חבר הכנסת ר. מלול לא נתקבלה. 

היו"ר יעקב ליצמן:

	ההסתייגות לא התקבלה. 

שמואל הלפרט:

	אני מבקש רביזיה. 

אברהם שוחט:

	 יש לי שאלה, כיצד יושב ראש ועדת כספים מטעם הקואליציה - כאשר ראש הממשלה דיבר אתו היום בלשון יפה על העברת החוק – מוכן להצביע בעד ביטול קיצוץ של 900 מיליון שקל הקיים בתוך התקציב? 

היו"ר יעקב ליצמן:

	בדיוק כפי שחבר הכנסת שוחט יכול להצביע נגד הול"לים של הממשלה, אותה ממשלה ואותה קואליציה. 

אברהם שוחט:

	 הול"לים זה לא כסף. 

מיכאל קליינר:

	 אדוני היושב ראש, הצעתי לבטל את חוק הנגב ואת חוק הלפרט. 

היו"ר יעקב ליצמן:

	רבותיי, אני מעמיד להצבעה את ההצעה של חבר הכנסת מיכאל קליינר, לביטול חוק הלפרט, מי בעד ירים את ידו. 

הצבעה

בעד – 4
נגד – רוב
נמנעים – אין
ההסתייגות לביטול חוק הלפרט לא נתקבלה.

היו"ר יעקב ליצמן:

	ההצעה של חבר הכנסת קליינר לא התקבלה. 

מיכאל קליינר:

	 אני מבקש רביזיה. 

רחמים מלול:

	 אני מבקש התייעצות סיעתית לגבי קיצוץ של 12%. 

היו"ר יעקב ליצמן:

	אני מעמיד להצבעה את נוסח הממשלה  המוצע בסעיף 35, מי בעד ירים את ידו. 

הצבעה

בעד – 8
נגד – 6
נמנעים – אין
סעיף 35 על פי נוסח הממשלה נתקבל.

היו"ר יעקב ליצמן:

	נוסח הממשלה נתקבל. 

רחמים מלול:

	 אני מבקש רביזיה. 

היו"ר יעקב ליצמן:

	רבותיי, אנחנו חוזרים לסדר הרגיל, פרק ו', תכנון ובנייה. ישנה רשימה בפני חברי הוועדה של השר אביגדור ליברמן, שהבטיח וקיים. 

ישראל כץ:

	 אני מבקש התנצלות של חבר הכנסת וילן. 

אבשלום וילן:

	 שום התנצלות, יפה מצדו, לאחר שביקשתי, השר הביא את הרשימה. 

היו"ר יעקב ליצמן:

	על ההסתייגות של חברת הכנסת נחמה רונן הייתה רביזיה, אנחנו צריכים להצביע על הרביזיה. את ההצבעה נחלק לשתיים, הראשונה, בנושא אלף יחידות דיור, השנייה, שר הפנים. 

אנה שניידר:

	בואו נתחיל מהתחלה לעניין הבנייה למגורים. אם אתם מסתכלים בחוק, עמוד 18,  סעיף  18, הבנייה למגורים היא חלק מההגדרה של תשתיות לאומיות. ההגדרה של תשתיות לאומיות בחוק כפי שמוצעת לפניכם כוללת גם בנייה למגורים של אלף יחידות דיור. חברת הכנסת נחמה רונן וחבר הכנסת בייגה שוחט מבקשים למחוק את הבנייה למגורים. תתרכזו כרגע רק על החלק של בנייה למגורים. 

היו"ר יעקב ליצמן:

	לא, אנחנו נצביע כעת על כל הרביזיה ולאחר מכן נצביע על כל סעיף בנפרד. אני מעמיד את הרביזיה להצבעה, מי בעד ירים את ידו. 

הצבעה

בעד הרביזיה – 8
נגד – 2
נמנעים – אין
הרביזיה נתקבלה. 

היו"ר יעקב ליצמן:

	הרביזיה נתקבלה. 

אנה שניידר:

	אני רוצה להבהיר, תפתחו בעמוד 18, בהגדרה תשתיות לאומיות, כעת אתם מצביעים, האם להוריד את המילים: תוכנית בנייה למגורים בהיקף העולה על אלף יחידות דיור אשר הוגשה על ידי מינהל מקרקעי ישראל או משרד הבינוי והשיכון. 

היו"ר יעקב ליצמן:

	מי בעד ההסתייגות להוריד את המילים: תוכנית בנייה למגורים בהיקף העולה על אלף יחידות דיור אשר הוגשה על ידי מינהל מקרקעי ישראל או משרד הבינוי והשיכון, ירים את ידו. 


הצבעה

בעד ההסתייגות – 7
נגד – 5
נמנעים – אין
ההסתייגות, להוריד המילים: תוכנית בנייה למגורים בהיקף העולה על אלף יחידות דיור אשר הגשה על ידי מינהל מקרקעי ישראל או משרד הבינוי והשיכון, נתקבלה.

היו"ר יעקב ליצמן:

	ההסתייגות התקבלה. 

אנה שניידר:

	בתוך אותה הגדרה כתוב: והכל אם ראש הממשלה ושר האוצר הכריזו על כל אחד מהם כי הוא בעל חשיבות לאומית. חברת הכנסת נחמה רונן מבקשת להוסיף גם את שר הפנים. 

היו"ר יעקב ליצמן:

	אם כך אנחנו מצביעים אם אנחנו רוצים להוסיף את שר הפנים, מי בעד ההסתייגות של חברת הכנסת נחמה רונן ירים את ידו. 

הצבעה

בעד ההסתייגות – 7
נגד – 5
נמנעים – אין
ההסתייגות, לכלול את שר הפנים, נתקבלה. 

היו"ר יעקב ליצמן:

	ההסתייגות אושרה. 

היו"ר יעקב ליצמן:

	אנחנו מצביעים על סעיף 18(1), מי בעד ירים את ידו. 

הצבעה

בעד – 10
נגד – 5
נמנעים – אין
סעיף 18(1) נתקבל.

היו"ר יעקב ליצמן:

	הסעיף אושר. 

	אנחנו עוברים לסעיף 18(2). 


אנה שניידר:

	כאן יש הסתייגויות מהותיות. לחברת הכנסת נחמה רונן יש סעיף שלם שהיא רוצה להכניס במקומו משהו אחר. 

שגית אפיק:

	חברת הכנסת נחמה רונן מציעה, במקום הוועדה לתשתיות יהיה סמכויות מקבילות למועצה הארצית, הוועדה לתשתיות תהיה ועדת משנה של המועצה הארצית וניתן יהיה לערער בפניה למועצה הארצית. 

היו"ר יעקב ליצמן:

	אני מעמיד להצבעה את ההצעה של חברת הכנסת נחמה רונן, מי בעד ירים את ידו. 

הצבעה

בעד – 4
נגד – 6
נמנעים – אין
ההסתייגות של חברת הכנסת נ. רונן לא נתקבלה.

היו"ר יעקב ליצמן:

	ההצעה לא התקבלה. 

ויצמן שירי:

	 אני מבקש רביזיה בעניין של נציג שר הפנים. 

אנה שניידר:

	אתה לא יכול. 

אבשלום וילן:
	 הייתה כבר רביזיה. 

אנה שניידר:

	יש לנו הסתייגות של חבר הכנסת אבשלום וילן,  לסעיף (6)(א)  להוסיף: במועצה הדתית קרן קיימת. 

היו"ר יעקב ליצמן:

	לא, זו לא הסתייגות מהותית, עם כל הכבוד, אני לא מתכוון להביא את זה להצבעה, אני לא מתכוון לעשות את הוועדה ללעג. אי אפשר להביא להצבעה כל דבר. 

אבשלום וילן:

	 זה כל דבר? 100 שנה לקרן הקיימת. 


היו"ר יעקב ליצמן:

	עם כל הכבוד, תעלה את זה למליאה. זה לא משמעותי.

אנה שניידר:

	ישנה הסתייגות של חבר הכנסת לסרי. 

יחיאל לסרי:

	אני רוצה להגיש שתי הסתייגות לסעיף (8)(א).

אבשלום וילן:

	 אדוני היושב ראש, אני מוחה על החלטתך ומבקש שהסעיף של קרן קיימת יעלה להצבעה עד גמר הדיון בוועדה. 

מיכאל קליינר:

	 אני תומך בהסתייגות של חבר הכנסת וילן,  להוסיף נציג של הקרן הקיימת.

אנה שניידר:

	כעת אנחנו עוברים לכל נושא התשתיות הלאומיות, פסקה 18(2). 

היו"ר יעקב ליצמן:

	פסקה 18(1) אישרנו? 

אנה שניידר:

	כן. 

עמוד 18, סעיף 18(2) עד עמוד 21, עד פסקה 8. 

היו"ר יעקב ליצמן:

	רבותיי, אנחנו מצביעים מסעיף 18(2) בעמוד 18 עד פסקה (8)בעמוד 21, לא כולל פסקה 8, מי בעד ירים את ידו. 

הצבעה

בעד – 9
נגד – 2
נמנעים – אין
סעיף 18(2) – עמוד 18 – עד פסקה (8) – עמוד 21-  נתקבל.

היו"ר יעקב ליצמן:

	הסעיפים אושרו. 


אמנון כהן:

	 אני מבקש רביזיה. 

אנה שניידר:

	עכשיו ההסתייגות של חבר הכנסת לסרי לפסקה (8), עמוד 21, מתחם פינוי ובינוי. 

יחיאל לסרי:

	סעיף (8) עוסק בפרוייקט פינוי בינוי, אני רוצה להגיש שתי הסתייגויות. בסעיף (א) יכולה הממשלה להוציא לפועל את הפרוייקט גם בלי הסכמת התושבים, אני מבקש להוסיף: בהסכמת התושבים. 

היו"ר יעקב ליצמן:

	תודה רבה, תעלה זאת למליאה ולא לוועדה. 

יחיאל לסרי:

	דבר נוסף, סעיף ג', אין נציג התושבים בוועדה, אני מבקש להוסיף נציג התושבים.

היו"ר יעקב ליצמן:

	גם את זה תעלה למליאה. 

	אנחנו מצביעים על הסעיף, מי בעד סעיף 8 ירים את ידו. 

הצבעה

בעד סעיף 8 – 6
נגד – 5
נמנעים – אין
סעיף 8 נתקבל.

היו"ר יעקב ליצמן:

	סעיף 8 אושר. 

אמנון כהן:

	 אני מבקש רביזיה. 

אנה שניידר:

	עמוד 21, פסקה 9 עד פסקה 11, כולל פסקה 11 בעמוד 25, המשך תשתיות לאומיות. 

היו"ר יעקב ליצמן:

	אנחנו מצביעים על פסקה 9 עד פסקה 11, כולל פסקה 11, מי בעד ירים את ידו. 


הצבעה

בעד סעיפים 9-11 – 7
נגד – 2
נמנעים – אין
סעיפים 9-11 נתקבלו.

היו"ר יעקב ליצמן:

	סעיפים 9 עד 11 אושרו. 

אמנון כהן:

	 אני מבקש רביזיה. 

אנה שניידר:

	יש כאן הוראת מעבר שלא אצלכם בטקסט, הממשלה הביאה זאת הבוקר. ההוראה אומרת כך: "הוראות פרק זה לעניין התשתיות הלאומיות לא יחולו על תשתיות לאומיות שהוחלט להפקיד תוכניות לגביהן או להעביר תוכנית לגבי הערות הוועדות המחוזיות לפני תחילתו של חוק זה". הוראה זו בעצם אומרת, שאם יש כבר איזשהו פרוייקט שהוא כבר בטיפול  - - - 

היו"ר יעקב ליצמן:

	המשמעות היא כנגד מה שביקש שר התשתיות הלאומיות. 

אנה שניידר:

	לא. זה יוצר בלגאן, אבי גפן יסביר למה צריך את זה. 

אבי גפן:

	בדיון הקודם, בהמשך להערת נציגת משרד המשפטים, תוכניות שכבר הופקדו ונוצרה בגינן מחויבות לגבי התוכנית, היא הועברה להתנגדויות של הציבור. הכוונה המקורית שאנחנו מעבירים אותה כאן, תוכניות מהסוג הזה שהופקדו כאן, לא יכלו למשוך אותן מההפקדה ולהחזיר אותן לוועדה לתשתיות לאומיות, הן יצטרכו להמשיך בדרך הרגילה כי עצם אקט ההפקדה להתנגדויות הציבור יוצר תוכנית שהציבור מכיר לה והוא מתנגד לה. 

אנה שניידר:

	זה הגיוני. 

היו"ר יעקב ליצמן:

	מי בעד התוספת שהוצעה על ידי הממשלה ירים את ידו. 

הצבעה

בעד התוספת – 7
נגד – 2
נמנעים – אין
התוספת נתקבלה.

היו"ר יעקב ליצמן:

	התוספת אושרה. 

אמנון כהן:

	 אני מבקש רביזיה. 

יחיאל לסרי:

	אני מבקש לערער על החלטתו של יושב ראש הוועדה לגבי מהותיות סעיף (8). לדעתי שני הסעיפים (8)(א) ו-(ב) הם סעיפים מהותיים מאוד עד כדי כך שהם מתנגשים אפילו עם חוק יסוד: זכויות האדם. מדובר בהחלטה שבה הממשלה יכולה לפנות אנשים בפרוייקט פינוי בינוי, אנשים שגרו 30 ו-40 שנה בבית שלהם, לפנות אותם אפילו אם זה לטובתם, בניגוד לרצונם ומבלי לשאול אותם. זה דבר מאוד מהותי, מה עוד, שבוועדה שאמורה להחליט בעניינם אין נציג של התושבים. זה סעיף מאוד מהותי ומאוד רציני ולכן אני מבקש להביא את זה להצבעה בוועדה. 

היו"ר ישראל כץ:

	ישנו סעיף אחד שמדבר על הסכמה ואני מבין שהוא בעייתי וקשה, הסעיף השני, שיהיה להם נציג בוועדה המקומית. זאת אומרת, שבפרוייקט פינוי בינוי יהיה נציג התושבים. 

אבי גפן:

	הנושא הזה עלה בדיון הקודם ואני אבהיר שנית. הוועדה שמוקמת כאן ממליצה לממשלה להכריז על מתחם של פינוי בינוי, זה לא אומר שהמתחם הזה הולך לביצוע, זה אומר, שפרוייקט מהסוג הזה שיש כוונה להקים אותו, יוכל לזכות באותם דברים שהממשלה לא נותנת לפרוייקטים של פינוי בינוי, היום זה נושא של תקציבי תכנון וכדומה. בעתיד, בהמשך להמלצות של ועדת רבינוביץ, יהיו המלצות להקלות בנושאים של פרוייקטים פינוי בינוי. דרך אגב, בהרבה מובנים זה פועל הפוך כי זו ועדה ממשלתית שתחליט, שרק מתחמים שהממשלה תאשר אותם תהיה זכאית לאותן הטבות, כל מתחם אחר שיזם פרטי יקדם אותו לא יודיע לממשלה ולא ייבחן בקריטריונים שהוועדה הזאת עובדת על פיהם, הוא לא ילך לפרוייקט של פינוי בינוי. דווקא במובן מסוים זה נותן הגנה לתושבים. 

ישראל כץ:

	 הוועדה היא כללית לכל מתחמי הפינוי והבינוי או שלכל מתחם תהיה ועדה. 

אבי גפן:

	הוועדה הזאת קיימת לכל המתחמים, מגישים את המתחמים לוועדה. 

ויצמן שירי:

	 זה לא עובר לוועדה המחוזית דרך הוועדות המקומיות?  הצינור הוא הוועדה המקומית. 

ישראל כץ:

	 איך אתה רוצה לצרף נציג תושבים אם הוועדה היא כללית בכל הארץ? 


אבי גפן:

	הפרוייקט הזה חייב לעבור בוועדות התכנון המקומיות לפני שהוא מבוצע, שם יש את הייצוג של התושבים, שם תתקבל ההחלטה ולא בוועדה כללית של הממשלה, שדנה בכל הפרוייקטים ומחליטה לאיזה מהם לתת את ההטבות הממשלתיות. 

אנה שניידר:

	אם כך, חבר הכנסת לסרי מוריד את שתי ההסתייגויות. 

אברהם שוחט:

	סביר להניח שהתקציב לא יגיע היום, לכן אני מציע לך, אדוני היושב ראש, שתקבע לוח זמנים של עבודה שנדע כמה יושבים ועד מתי יושבים. האם היום מתכוונים לדון אל תוך הלילה על מנת לסיים עם חוק ההסדרים? 

היו"ר יעקב ליצמן:

	בהחלט. 

אברהם שוחט:

יש לי הסתייגות בנושא עידוד המגזר העסקי - - - 

אנה שניידר:

	זה בסוף. 

ויצמן שירי:

	 אני מבטיח לך שהנושא ייפול גם אם נצביע בעד. 

אברהם שוחט:

	 אז בואו נצביע, גם המוסד לביטוח לאומי חושב שזה לא נכון. 

היו"ר יעקב ליצמן:

	אני מבין שאתה מתנגד לכך, דיברתי עם חברים נוספים והבנתי שגם הם מתנגדים, דיברתי עם שר האוצר בעניין וזה נושא החשוב לו, לכן אני מבקש להתייעץ אתו בעניין. 

אנה שניידר:

	סעיף 19 בעמוד 25, נושא המיסוי, סעיף 19 ו-20, עד עמוד 27. נושא המיסוי מדבר על כמה דברים, אחד מהם: שווי הרכישה של זכות במקרקעין לאחר איחוד וחלוקה. לאחר מכן ישנו נושא של פטור באיחוד וחלוקה, ונושא של פינוי בינוי.

פסקה 4, עמוד 26, נושא פינוי בינוי, היה דיון בוועדת הכספים בנושא המלצות רבינוביץ. אני רוצה להזכיר, הייתה שאלה האם להוריד את הסעיף הזה או לפצל אותו מתוך הצעת החוק עד שיגיעו המלצות ועדת רבינוביץ. כאן יש הסדר מסוים, בוועדת רבינוביץ יכול להיות שיש הסדר שונה. אתם צריכים להחליט עכשיו אם אתם רוצים את ההסדר שמוצע כרגע על ידי הממשלה או את ההסדר של ועדת רבינוביץ. 

ויצמן שירי:

	 היות והממשלה אישרה היום את דוח רבינוביץ - - - 

אנה שניידר:

	לא, זה נמצא בוועדת שרים לחקיקה. 

ויצמן שירי:

	 הממשלה אמצה ואישרה זאת. 

אנה שניידר:

	לא, רק שר האוצר אישר וכעת זה נמצא בוועדת שרים לחקיקה, אבל לא סיימו את הדיון. 

ויצמן שירי:

	 יש סתירה בין ההצעה הזאת לבין דוח ועדת רבינוביץ. 

אנה שניידר:

	אני חושבת שכן, יש שוני. 

ויצמן שירי:

	 לכן אני מציע להוציא את זה מהחוק.  

אבי גפן:

	אפשר לפצל. 

ויצמן שירי:

	 אפשר לעשות פיצול, ואם לא, יביאו זאת במסגרת תקנה. 

היו"ר יעקב ליצמן:

	רבותיי, בדיון שהתקיים בוועדה דיברנו על אפשרות של פיצול החוק. אנחנו נשאיר את החוק על שולחן הוועדה, לא נצביע על כך כעת. נצביע על הפיצול. 

ישראל כץ:

	 איזה פסקה מפצלים? 

אנה שניידר:

	פסקה 4, עמוד 26. 

ישראל כץ:

	 לטובת מי הסעיף הזה, לטובת האזרחים או לטובת הממשלה? 

אבי גפן:

המשמעות של התקנת התקנות הללו היא הפחתת המיסוי בפרוייקטים של בינוי. 

ויצמן שירי:

	 אתם כותבים 1.2 מיליון שקל - - - 

אבי גפן:

	זה רק למס שבח ולא למע"מ. 

ויצמן שירי:

	 אבל יכול להיות מצב, שמפנים אותו מדירה שנמצאת על שטח של דונם וחצי, ואתה אומר לו, על השטח שלך אני אבנה עשר יחידות ובמקום אני אתן לך שלוש יחידות, עד 1.2 מיליון שקל אני לא מחייב אותך ועל השתי יחידות הנוספות אני מחייב אותך במיסוי. 

היו"ר יעקב ליצמן:

	אני מציע לפצל את החוק ולהשאיר זאת אצלנו בוועדה, נדון בזה לאחר דיוני התקציב. אני מעמיד להצבעה את הפיצול, מי בעד הפיצול ירים את ידו. 

הצבעה

בעד הפיצול – 7
נגד – 1
נמנעים – אין
הפיצול נתקבל. 

היו"ר יעקב ליצמן:
	
	הפיצול נתקבל. 	כעת אנחנו מצביעים על סעיפים 19-20, ללא פסקה 4, מי בעד ירים את ידו. 

הצבעה

בעד סעיף 19-20 (ללא פסקה 4)   - 7
נגד  - 2
נמנעים   - אין
סעיף 19-20 (ללא פסקה 4) נתקבל.

היו"ר יעקב ליצמן:

	סעיפים 19-20, ללא פסקה 4, אושרו. 

	רבותיי, אנחנו עוברים לעמוד 27, פרק ז' – מימון הגנות חוף בים המלח. אנחנו מצביעים על כל פרק ז', סעיף 21,   מי בעד ירים את ידו. 

הצבעה

בעד סעיף 21 – רוב
נגד – אין
נמנעים – אין
סעיף 21 נתקבל.

היו"ר יעקב ליצמן:

	סעיף 21 אושר פה אחד. 

אמנון כהן:

	 אני מבקש רביזיה.

היו"ר יעקב ליצמן:
	
	אנחנו עוברים לפרק ח': אגרות, תמלוגים ותשלומים, סעיף 22 – תיקון חוק ההגבלים העסקיים. 

אנה שניידר:
	
בפרק ח'  יש כמה נושאים ולכן צריך להצביע על כל סעיף בנפרד. 

היו"ר יעקב ליצמן:

	מי בעד סעיף 22 ירים את ידו. 

הצבעה

בעד סעיף 22 – רוב
נגד – 2
נמנעים – אין
סעיף 22 נתקבל. 

היו"ר יעקב ליצמן:

	סעיף 22 אושר. 

אמנון כהן:

	 אני מבקש רביזיה. 

אנה שניידר:

	אנחנו עוברים לסעיף 23 – אגרות לרשות הלאומית להסמכת מעבדות. 

היו"ר יעקב ליצמן:

	מי בעד סעיף 23 ירים את ידו. 


הצבעה

בעד סעיף 23 – רוב
נגד – אין
נמנעים – אין
סעיף 23 נתקבל.

היו"ר יעקב ליצמן:

	סעיף 23 אושר פה אחד. 

אמנון כהן:

	 אני מבקש רביזיה. 

היו"ר יעקב ליצמן:

	אנחנו עוברים לסעיף 24. 

אנה שניידר:

	סעיף 24 – רשות הנמלים והרכבות. 

היו"ר יעקב ליצמן:

	מי בעד סעיף 24 ירים את ידו. 

הצבעה

בעד סעיף 24 – רוב
נגד – 2
נמנעים – אין
סעיף 24 נתקבל.

היו"ר יעקב ליצמן:

	סעיף 24 אושר. 

אמנון כהן:

	 רביזיה. 

אנה שניידר:

	לפני סעיף 25 הושמט סעיף של רשות הנמלים והרכבות, 350 מיליון שקל נפלו בהדפסה שלא בכוונה. מצורף כאן דף שצריך להצביע גם על הסעיף הזה. 

היו"ר יעקב ליצמן:

	אם כך הסעיף הנ"ל יהיה סעיף 24(א). מי בעד ירים את ידו. 


הצבעה

בעד סעיף 24(א) – רוב
נגד – אין
נמנעים – אין
סעיף 24(א) נתקבל.

היו"ר יעקב ליצמן:

	הסעיף אושר. 

	אנחנו עוברים לסעיף 25 – רשות הדואר. 

עופר חוגי:

	 אני מציע הסתייגות מהותית, את התשלום הנוסף שתעביר רשות הדואר - - - 

יואל נוה:

	אם זה לא עובר בנוסח הזה, אנחנו לא יכולים להכניס את 200 מיליון השקלים הללו להכנסות המדינה וזה יוצר בעיה נוספת. 

היו"ר יעקב ליצמן:

אנחנו מצביעים על סעיף 25, מי בעד סעיף 25 ירים את ידו. 

הצבעה

בעד סעיף 25 – רוב
נגד – 2
נמנעים – אין
סעיף 25 נתקבל.

היו"ר יעקב ליצמן:

סעיף 25 אושר. 

עופר חוגי:
	 אני מבקש להעמיד להצבעה את ההסתייגות שלי. 

היו"ר יעקב ליצמן:

	אני מעמיד להצבעה את ההסתייגות של חבר הכנסת עופר חוגי, מי בעד ירים את ידו. 

הצבעה

בעד ההסתייגות – אין
נגד – רוב
נמנעים – אין
ההסתייגות לא נתקבלה. 

היו"ר יעקב ליצמן:

	ההסתייגות לא התקבלה. 

	אנחנו עוברים לסעיף 26 – תחילה, מי בעד ירים את ידו. 

הצבעה

בעד סעיף 26 – רוב
נגד – אין
נמנעים – אין
סעיף 26 נתקבל. 

היו"ר יעקב ליצמן:

	סעיף 26 אושר. 

	רשמתי לפניי את הצהרת האוצר, שהפנסיה של עובדי רשות הדואר לא תיפגע. 

יואל נוה:

	אמרנו זאת. 

אנה שניידר:

	אנחנו עוברים לפרק ט': התליית חקיקה, סעיף 27.

היו"ר יעקב ליצמן:

	אנחנו מצביעים על סעיף 27, מי בעד  ירים את ידו. 

יחיאל לסרי:

	יש לי הסתייגות לסעיף 27. להזכיר לכולם, החוק מדבר על כך כי למי שיש רכב לא יכול לקבל הבטחת הכנסה. נעשה תיקון לחוק שמתנה את העניין בשני דברים, א' – בילד נכה, ב' – שיהיה רכב ישן. את התחולה של התיקון הזה רוצים לדחות בשנתיים. אני לא חושב שיש לזה הצדקה ואני מבקש לבטל את הסעיף. למעשה, שני התנאים הללו עונים על כוונת המחוקק שלא להפעיל זאת מיידית. 

יעל אנדורן:

	בשבוע שעבר התקיים דיון מאוד ארוך והבעייתיות של הגידול הוצגה כאן. 

היו"ר יעקב ליצמן:

	מי בעד סעיף 27 ירים את ידו. 

ויצמן שירי:

	 אני לא מבין את העניין. 


יואל נוה:

	מדובר בהצעת חוק פרטית במסגרת הצעות החוק הפרטיות שעברו בשלהי ימי ממשלת ברק, זה חלק מאותה חבילה שנדחתה בסוף השנה, זה חלק מאותה חבילה שאנחנו מבקשים לדחות את כולה בשלוש שנים. 


היו"ר יעקב ליצמן:


הצבעה

בעד סעיף 27 -  7
נגד – 5
נמנעים – אין
סעיף 27 נתקבל.

היו"ר יעקב ליצמן:

	סעיף 27 אושר. 

	אנחנו עוברים לסעיף 28 – השאלת ספרי לימוד. הייתה הסכמה של משרד האוצר לבקשתו של חבר הכנסת זבולון אורלב, להמשיך את ההסדר שהיה השנה. 

יעל אנדורן:

	בשנת 2001 תוקצב דרך החברה למתנ"סים סכום של 3 מיליון שקל למימון רכישת ספרי לימוד ביישובים במצב סוציו-אקונומי נמוך ואנחנו מוכנים לחזור על ההסדר הזה גם בשנת 2002. הבקשה של חבר הכנסת אורלב הייתה, שרמת התקציב לנושא הזה בשנת 2002 לא תפחת. 

ויצמן שירי:

	 אני מבקש להגיש הסתייגות, במקום 3 מיליון שקל יבוא 5 מיליון שקל. מדובר ביישובים במצב סוציו-אקונומי קשה מאוד, ילדים שלא יכולים לרכוש לעצמם ספרים.

יואל נוה:

	ההסדר שנעשה בשנה שעברה הוא לא הסדר בחוק, הודענו בוועדה - - - 

ויצמן שירי:

	 אין בעיה, תודיע לוועדה ואני אקבל זאת. 

היו"ר יעקב ליצמן:

	חבר הכנסת שירי ויצמן מציע 5 מיליון שקל, אני מציע 4 מיליון שקל, בוא נתפשר ונסיים את העניין. 

יעל אנדורן:

	בסדר. 

יואל נוה:
	
	יש כאן עניין של תחולה, הסעיף הזה והסעיף הבא, בנוסח הלבן שלפניכם, אינם כמו עמדת הממשלה שהובאה בנוסח הכחול. אנחנו ביקשנו לדחות את כל החוקים הפרטיים בשלוש שנים. דובר על כך היום אצל ראש הממשלה. 

ויצמן שירי:

	 אני מסכים ל-4 מיליון שקל, אבל 4 מיליון בכל שנה למשך שלוש השנים הבאות. 

יעל אנדורן:

	בסדר. 

ויצמן שירי:

	 אני חוזר, יש התחייבות שלכם למשך שלוש שנים, בכל שנה אתם מתקצבים 4 מיליון שקלים. 

יעל אנדורן:

	נכון. 

אנה שניידר:

	שימו לב, ששני הסעיפים, גם סעיף 28 וגם סעיף 29, תיקנו שזה יוקפא רק לשנה, אם אתם מצביעים על הנוסח שלפניכם, זה רק לשנה. אם אתם רוצים לחזור לנוסח הכחול, אתם צריכים לומר מפורשות שחוזרים לנוסח הכחול. 

היו"ר יעקב ליצמן:

	חוזרים לנוסח הכחול, משרד האוצר התחייב לתקצב 4 מיליון שקל בכל שנה. לפני שאנחנו מצביעים על הסעיף הזה, אני רוצה להבהיר גם את הסעיף הבא. הסעיף הבא הוא תיקון חוק חינוך חינם לילדים חולים. אני מבקש שמשרד האוצר יוסיף גם כאן סכום כסף למשרד החינוך עבור ילדים חולים. אם אתם רוצים לדחות זאת לשלוש שנים, תתחייבו כעת גם על הסעיף הזה. 

ציון שבת:

	המשרד משקיע מתקציבו כ-50 מיליון שקל בשנה עבור פעילות ב-34 בתי חולים ועבור ילדים חולים המרותקים למיטה מעל 21 יום. היום ילד בבית המרותק למיטה מעל 21 יום מקבל שעה אחת לשבוע, אנחנו מקצים 600 שעות מתקציב המשרד. המגמה, להוסיף שעה נוספת בשבוע, קרי, להכפיל את מספר השעות. בבתי החולים אנחנו עובדים בתת תקנים, ההצעה המינימלית לפי בקשת הוועדה 10 מיליון שקל. 

היו"ר יעקב ליצמן:

	אני מציע שההצעה תתקבל גם בבתי החולים הרשמיים, להוסיף גם שם שעות, מדובר ב-900 שעות. למה יש הבדל בין בתי החולים הרשמיים לבין בתי החולים המוכרים שאינם רשמיים. 

ציון שבת:

	אין הבדל, זה עניין של סמלי מוסד. 

יעל אנדורן:

	אני לא מכירה את הנייר הזה, לא קיימנו על כך דיונים. 

היו"ר יעקב ליצמן:

	אני מציע 4.5 מיליון שקל. 

יעל אנדורן:

	תן לנו זמן על מנת לראות במה מדובר ונחזור לוועדה עם תשובה. 

היו"ר יעקב ליצמן:

	אין זמן, לא תחזרי לוועדה, תחליטו כעת. אני מבקש לאשר 4.5 מיליון שקל עבור ילדים חולים בבתי חולים. 

יעל אנדורן:

	לפני שמסכמים אפשר לראות על מה הדרישה? 

היו"ר יעקב ליצמן:

	מקסימום הכסף יישאר במשרד החינוך, מה קרה? אני מעמיד זאת להצבעה, מי בעד ירים את ידו. שמשרד ייתן עוד חצי מיליון שקל למשרד החינוך, מה קרה. הוועדה רושמת לפניה, ששר האוצר יוסיף עוד 4.5 מיליון שקל עבור ילדים חולים בבתי חולים.  מי בעד סעיף 28 בכפוף לתוספת של 4.5 מיליון כל שנה במשך שלוש שנים ירים את ידו. 

הצבעה

בעד סעיף 28 כולל התוספת – 10
נגד – אין
נמנעים – אין
סעיף 28 בכפוף לתוספת של 4.5 מיליון שקל נתקבל. 

היו"ר יעקב ליצמן:

	סעיף 28 אושר. 

	אני מעמיד להצבעה את סעיף 29, מי בעד ירים את ידו. 

הצבעה

בעד סעיף 29 – 10
נגד – אין
נמנעים – אין
סעיף 29 נתקבל.


היו"ר יעקב ליצמן:

	סעיף 29 אושר. 

	אנחנו עוברים לסעיף 30. מי בעד סעיף 30 ירים את ידו. 

אברהם הירשזון:

	 אפשר לקבל הסבר במה מדובר? 

יעל אנדורן:

	מדובר בהצעת חוק שבאה להגדיל את ההנחה בתרופות לעולים חדשים בשלוש השנים הראשונות, קרי, קשישים מקבלי אבטחת הכנסה. בדיון ביום חמישי הצענו ש-20 מיליון שקל יבוא ממשרד הבריאות. 

היו"ר יעקב ליצמן:

	מי בעד סעיף 30 ירים את ידו. 

הצבעה

בעד סעיף 30 – 8
נגד – 2
נמנעים – אין
סעיף 30 נתקבל. 

היו"ר יעקב ליצמן:

	סעיף 30 אושר. 

אמנון כהן:

	 אני מבקש רביזיה. 

היו"ר יעקב ליצמן:

	אנחנו עוברים לסעיף 31. 

ישראל כץ:

	 על סעיף 30 מדבר, על זכויות אלמן ואלמנה? 

אנה שניידר:

לא, את זכויות אלמן ואלמנה מחקתי כי זה נשאר עדיין בוועדת הכנסת. ועדת הכספים לא קיבלה זאת בכלל, לכן אין לנו את סעיף 13 אלמן ואלמנה, אתם לא מצביעים על כך. 

היו"ר יעקב ליצמן:

	אם החוק הזה כולל את חוק פרוש, אני עושה הפסקה של עשר דקות. 

ויצמן שירי:

	 זה בלתי אפשרי, עם כל הכבוד, מה אנחנו עובדים אצלך? מספיק.

היו"ר יעקב ליצמן:

	אני רוצה להבהיר, החוק הזה לא עולה כסף. זה עולה רק לרשויות. 

זאב בוים:

	 הרב ליצמן, אולי קודם נשמע במה מדובר? 

אנה שניידר:

	מדובר בחוק ההסדרים שהיתלה כל מיני חוקים על סוף שנת 2001 ועכשיו מבקשים להמשיך את ההתליה. באיזה חוקים מדובר? אני שמה בצד את זכויות אלמן ואלמנה מכיוון שזה טרם הגיע לוועדת כספים. דבר נוסף זה חוק התכנון והבנייה שמרחיב את הפטורים מתשלום היטל השבחה באופן שיגרום לרשויות המקומיות אובדן הכנסות ניכר. זה חוק פרוש מס' 1.

היו"ר יעקב ליצמן:

	זה לא עולה כסף לממשלה. 

אנה שניידר:

	יש כאן חוק פרוש נוסף, חוק הלוואת לדיור הקובע כי על הממשלה להעניק מענק לכל מי שרוכש דירה בירושלים. 

ויצמן שירי:

	 אדוני יושב ראש הוועדה, אל תעצור את ההצבעה, תגיש רביזיה, אל תעשה הפסקה. 

זאב בוים:

	 הרב ליצמן, תעלה את זה כהסתייגות, יש התנגדות גורפת לעניין. 

היו"ר יעקב ליצמן:

	רבותיי, בינתיים אני מצביע על הסעיף הבא, סעיף 32. 

אנה שניידר:

	הסעיף הבא מדבר על דחיית תחילתו של חוק הדיור הציבורי.  פה צריך להוסיף הוראת מעבר. הוראת המעבר לא כתובה לפניכם אבל היא תהיה כזאת: לא יהיה אדם זכאי להטבות על פי חוק הדיור הציבורי בתקופה שמיום 1 בינואר 2002 ועד ליום תחילתו של חוק זה. אנחנו צריכים את הוראת המעבר בגלל שאנחנו היום נמצאים כבר בפברואר וצריך לכסות גם את חודש ינואר כי בעצם החוק חל עד 31 בדצמבר. 

ישראל כץ:

	 מה המצב כיום? 


אנה שניידר:

	היום החוק קיים. 

ישראל כץ:

	 ומה את מבקשת? 

אנה שניידר:

	שלא יקבלו הטבות בחודש ינואר.

ישראל כץ:

	 מה היה עד דצמבר? 

אנה שניידר:

הייתה התלייה. החוק היה מותלה.  

היו"ר יעקב ליצמן:

	מי בעד סעיף 32 בכפוף לתוספת שהקריאה היועצת המשפטית. 

הצבעה

בעד סעיף 32 בכפוף לתוספת – רוב
נגד – אין
נמנעים – אין
סעיף 32 בכפוף לתוספת נתקבל.

היו"ר יעקב ליצמן:

	סעיף 32 נתקבל בכפוף לתוספת שהקריאה היועצת המשפטית. 

אנה שניידר:

	אנחנו עוברים לפרק י' – הוראות שעה לשנת 2002, סעיף 33, סעיף  הגדרות, סעיף הקובע לאיזה תקופה יחולו הוראות ספציפיות לגבי שנת 2002.  	התקופה הקובעת היא 1 במרץ עד 31 בדצמבר 2002.  החלק הראשון – ביטוח לאומי, השכר הממוצע. מופיעות כאן הוראות מיוחדות להקפאת השכר הממוצע בתקופה שבין 1 במרץ עד 31 בדצמבר 2002. 

ישראל כץ:

	 על מי חלה הקפאת השכר הממוצע? 

סמדר אלחנני:

	על תשלומי קצבאות. 


היו"ר יעקב ליצמן:

	מי בעד סעיפים 33 ו-34 ירים את ידו. 

הצבעה

בעד סעיפים 33-34 – רוב
נגד – 2
נמנעים – אין
סעיפים33-34 נתקבלו.

היו"ר יעקב ליצמן:

	סעיפים 33 ו-34 אושרו. 


	אנחנו עוברים לעמוד 14, פרק ה' – בריאות, סימן ב' – התחשבנות בעד שירותי אשפוז בבתי חולים ציבוריים כלליים. אני מבין שיש הסכמה בעניין. 

אנה שניידר:

	אנחנו מצביעים מסעיף 10 עד סעיף 18. 

היו"ר יעקב ליצמן:

	ההצבעה על סעיפים 10 – עמוד 14, עד עמוד 18 תכנון ובנייה. מי בעד סעיפים 10-18 ירים את ידו. 

הצבעה

בעד סעיפים 10-18 – 8
נגד – אין
נמנעים – אין
סעיפים 10-18 נתקבלו. 

היו"ר יעקב ליצמן:

	סעיפים 10-18 אושרו. 

	רבותיי, אנחנו עוברים לעמוד 35, סעיף 38 – היטל על בעלי הכנסות גבוהות. 

אנה שניידר:

	יש מכתב של שר האוצר בעניין הזה. 

היו"ר יעקב ליצמן:

	אני מבקש להקריא את החלטת הממשלה. 


אנה שניידר:

	ישנה החלטת ממשלה שאומרת כך, מחליטים לתקן את פקודת מס הכנסה ולשנות את מדרגת המס הראשונה והשנייה באופן שתביא להפחתת נטל המס על בעלי הכנסות נמוכות שהכנסתם היא באזור שכר המינימום עד 4,000 שקל לחודש, ולא יגרום לכל שינוי בנטל המס לבעלי הכנסות מעל 4,000 שקל לחודש. כתוצאה מהתיקון, מי שמשתכר שכר מינימום וזכאי ל-2.25 נקודות זיכוי ייהנה מתוספת להכנסתו בשיעור של 1.6%, כ-50 שקל לחודש. מי שמשתכר מעל שכר המינימום, סכום ההטבה לגביו ילך ויקטן בהדרגה עד לביטול מלא של הטבת המס לבעלי הכנסה של כ-4,000 שקל לחודש ומעלה. הפחתת המס תחול לגבי הכנסות מ-1 באפריל 2002 ועד תום שנת המס. 

	הממשלה מסמיכה את שר האוצר לקבוע את אופן יישום ההחלטה תוך אפשרות לבצע אותה בפריסה שנתית. התיקון בפקודת מס הכנסה ישולב בחוק ההסדרים ויובא לאישור הכנסת במסגרת הדיונים בחוק האמור. 

אבשלום וילן:

	 אני מציע להכפיל את הטבת המס ל-100 שקל. 

ישראל כץ:

	 מה אומדן ההצעה? 

סמדר אלחנני:

	לפי האומדן שלי, בין 100-200 מיליון שקל לשנה. 

אנה שניידר:

כתוב כאן שעלות ההצעה היא כ-80 מיליון שקל בשנת 2002. 

אבשלום וילן:

	 אני מציע להעלות את ההטבה ל-100 שקל, ואני מבקש להעמיד זאת להצבעה. 

סמדר אלחנני:

	הם לא משלמים מס בשיעור של 100 שקל. 

עופר חוגי:

	 אני מציע במקום 0.5% יבוא 1.5%. 

היו"ר יעקב ליצמן:

	אנשי האוצר, אתם בעד? 

אנה שניידר:

	אנחנו בסעיף 37, הוא מדבר על סעיף אחר. 


היו"ר יעקב ליצמן:

	רבותיי, אנחנו מצביעים על סעיף 37, הכנסות מופחתות. 

ישראל כץ:

	 מה אומר הסעיף? 

אנה שניידר:

	מתקנים את סעיף 121 לפקודה כך שבשנת המס 2002 יחולו לגבי הכנסה חייבת מיגיעה אישית השיעורים הבאים: על כל שקל חדש החל מ- 28,410 השקלים החדשים הראשונים – 10%, ועל כל שקל חדש נוסף עד לסכום של 42,630 שקלים חדשים – 20%. 

היו"ר יעקב ליצמן:

	מי בעד סעיף 37 ירים את ידו. 

הצבעה

בעד סעיף 37 – רוב
נגד – אין
נמנעים – אין
סעיף 37 נתקבל.

היו"ר יעקב ליצמן:

	סעיף 37 אושר. 

	אנחנו עוברים לסעיף 38. 

אנה שניידר:

	סעיף 38 – היטל על בעלי הכנסות גבוהות, 0.5% היטל למי שההכנסה שלו עולה על 360 אלף שקלים. 

היו"ר יעקב ליצמן:

	זה כולל את סעיף 39? 

אנה שניידר:

	סעיפים 38-39-40-41-42. 

ישראל כץ:

	 יש לי הסתייגות, אני מציע שזה יחול רק על חברי הכנסת ועובדי השירות הציבורי. אני מציע שזה לא יחול על אלה שמניעים את המשק. 

סמדר אלחנני:

	הם לא מגיעים לסף הזה. 

היו"ר יעקב ליצמן:

	משרד האוצר לא מסכים. 

זאב בוים:

	 כמה כסף זה יכניס? 

ישראל כץ:

	 תיקח 5%.  אני מציע שזה יחול רק על עובדי השירות הציבורי. 

אברהם שוחט:

	 גם על המגזר העסקי. 

ישראל כץ:

	 למה, תן לאנשים להרוויח. 
	
היו"ר יעקב ליצמן:

	אני מציע להתפשר על 1%. 

יואל נוה:

	לא, נצטרך למשוך את החוק. 

היו"ר יעקב ליצמן:

	אני מבקש הסבר למה אתם מתנגדים. במה מדובר? 

יואל נוה:

	מדובר בהיטל למי שמרוויח מעל 30 אלף שקל. 

ויצמן שירי:

	 הם משלמים 50% מס. 

יואל נוה:

	יש כאן עניין של מס שולי, הוחלט על 0.5% מהכנסה שהמשמעות היא 1% נוסף. 

היו"ר יעקב ליצמן:

	כמה זה יכניס? 

יואל נוה:

	150 מיליוני שקלים. 

היו"ר יעקב ליצמן:

	זאת אומרת שאם נחליט על 1%, זה יכניס 300 מיליון שקל. 

יואל נוה:

לא, יש עניין של העלמות מס. יש גמישות לתשלומי מס כפונקציה של שירותים. 

ויצמן שירי:

	 מחר יורידו את סף המס בכוונה על מנת לא לשלם גם 0.5%. 

היו"ר יעקב ליצמן:

	אני חושב שלא ייקרה שום אסון עם תשלום מס של עוד 1%. 


אבשלום וילן:

	 ההצעה של 1% היא בעייתית משום שאתה נכנס למודל הנכון. אם אתה רוצה לקיים דיון נכון, הייתה הצעה של היועצת הכלכלית, סמדר אלחנני, לבטל את מס הבריאות ולקחת מס הכנסה אחד ואז להמשיך עד 50%, בכך תפתור את כל המערכת המעוותת שמס בריאות נעצר בקרוב ל-30 אלף שקל ומס הכנסה מעוות. 

היו"ר יעקב ליצמן:

	היועצת המשפטית אומרת לי, שמדובר בנושא חדש ולכן לא נצביע על כך. 	אני מציע להצביע על ההסתייגות של חבר הכנסת עופר חוגי, במקום היטל של 0.5% יבוא היטל של 1%. 

אבשלום וילן:

זו שגיאה מבחינה כלכלית. 

איתן כבל:

חבר הכנסת עופר חוגי מעביר ביעף חצי אחוז לכאן, חצי אחוז לשם, אני מניח שמשרד האוצר בדק מי אלה שמרוויחים 30 אלף שקל. במי מדובר? במעמד הביניים שממילא אנחנו "שוחטים" אותו מכל כיוון, כאן יושבים אנשים ש-0.5% זה עניין של מה בכך. 

מוסי רז:

	מי שמרוויח 30 אלף שקל הם לא מעמד הביניים, מדובר ב-5% עליונים של השכירים. 

איתן כבל:

	 אני לא בטוח. 

אברהם הירשזון:

	 אני מציע הסתייגות מהותית, במקום 1% יבוא 5%. 

אברהם שוחט:

	 אני מציע מאוד להיזהר מהשינוי הזה, יש דברים שהם קיימים בשולי המס שלנו ועד 35 אלף שקל, זה לא 50% עם ביטוח לאומי ומס בריאות, ויש גם בעולם שיעורי מס שוליים. לכן אני מציע לחברי היקר, חבר הכנסת חוגי, שכל כך דואג שהעשירים ישלמו, שיחזור למפלגתו ויאמר להם, שיש דרך אחת נכונה לקחת מהעשירים, לקחת מס רווחי הון שש"ס טרפדה וכך להוריד את מס ההכנסה, זו הדרך היחידה. 

היו"ר יעקב ליצמן:

	אני מעמיד להצבעה את הצעתו של חבר הכנסת עופר חוגי, מי בעד ירים את ידו. 

הצבעה

בעד ההסתייגות – 3
נגד – רוב
נמנעים – אין
ההסתייגות לא נתקבלה. 

היו"ר יעקב ליצמן:

	ההסתייגות לא אושרה. 

	מי בעד סעיפים 38-39-40-41-42 ירים את ידו. 

הצבעה

בעד סעיפים 38-39-40-41-42 – רוב
נגד – אין
נמנעים – אין
סעיפים 38-39-40-41-42 נתקבלו. 

היו"ר יעקב ליצמן:

	הסעיפים אושרו. 

אנה שניידר:

	אנחנו עוברים לעמודים 36-39 – עידוד המגזר העסקי (קליטת עובדים), סעיפים 43-50. 

אברהם שוחט:

	 זאת החלטה שחבל שהממשלה החליטה עליו וחבל שהיא באה לעולם. ב-1991 הייתה הצעת חוק פרטית שעסקה בעניין הזה, צריך לזכור שגם אז החוק לא היה טוב וכל מי שעבר את החוק, כל המוסדות שעסקו בזה, כולל המוסד לביטוח לאומי, כולל משרד האוצר, שללו מכל וכל את רמת הגניבות שהייתה, ההונאה של הממשלה וכל הכרוך בעניין הזה. צריך לזכור שאז זה היה על משק שהיו בו ביקושים לכוח אדם בגלל הצמיחה, ואז אמרו, אנשים יגדילו את מכסת כוח האדם כי הם יודעים שיש שמיכה וממילא הם יצטרכו לקנות עובדים. היום כל הגופים שעסקו בזה שוללים זאת, כולל הדרג המקצועי באוצר, הביטוח הלאומי גם אמר זאת מפורשות, אני מציע להוציא את זה מספר החוקים וכך הממשלה גם תחסוך לפחות 400-500 מיליון שקל. 


ישראל כץ:

	 אני מציע לתת את התמריץ הזה רק במקומות מועדפים, קרי, בגליל, בנגב וביהודה ושומרון. הייתי אומר, בעיקר בגליל ובנגב כי שם יש אבטלה. 

מוסי רז:

	ביהודה ושומרון יש אבטלה, על מה אתה מדבר? על פי הלשכה המרכזית לסטטיסטיקה ביהודה ושומרון יש הכי פחות אבטלה. 

ישראל כץ:

	 אתה יודע מה, אני מציע שזה יחול בנגב ובגליל. 


היו"ר יעקב ליצמן:

	מהמוסד לביטוח לאומי נמסר לנו, שאם נאשר את החוק הזה, הם לא יכולים להיערך לכך לפחות עד יוני. 

ישראל כץ:

	 ההצעה המתוקנת שלי, להחיל זאת רק על הנגב והגליל, תחולה מזמן שהמוסד לביטוח לאומי יכול להיערך לכך. מדובר באזורים מוכי אבטלה ושם יש היגיון כן להחיל זאת. 

אברהם שוחט:

	 גם בטירה ובטייבה יש אבטלה. 

ישראל כץ:

	 אני אומר לכם, שרוב האבטלה היא בנגב ובגליל. 

אבשלום וילן:

החוק הזה הוא חוק רע, המוסד לביטוח לאומי הסביר כאן בדיון מדוע הוא מתנגד לו. אני אומר לכם, שהחוק הזה מריח פרוטקציות, שחיתויות, טובות לחברי מרכז למיניהם. אני מודיע כאן, שאם החוק הזה יעבור, אני אעתור לבג"ץ. 

יחיאל לסרי:

	נמסרה בפנינו אינפורמציה בוועדת החקירה הפרלמנטרית לפערים חברתיים ברשות בין סיעתך, רן כהן. הוצגו בפנינו נתוני מחקר, נעשתה השוואה בין יעילות הכלל הזה לבין יעילות שיפוי מעסקים, המחקר הראה באופן ברור, שבדרך זו היה עידוד של העסקת עובדים וירידה באבטלה לעומת שיפוי המעסיקים שלא תרם דבר אלא רק לקח מהמדינה מיליוני שקלים. על פי נתוני המחקר, החוק הזה טוב לעידוד התעסוקה במשק. 

ויצמן שירי:

	 היות ומוקצים לעניין 500 מיליון שקל, אני מציע שנגביל מראש את עלות החוק ל-200 מיליון שקל. אם בשנה הזאת נלמד - - - 


אנה שניידר:

	זה רק לשנה.  אתה לא יכול להגביל בכסף. 

יואל נוה:

	יש עמדת ממשלה. 

ויצמן שירי:

	 אומדן ההצעה בסך 500 מיליון שקל, אני רוצה לקבוע תקרה של 200 מיליון שקל. במידה ואתם לא מקבלים זאת, אני מקבל את ההצעה של חבר הכנסת ישראל כץ, להקצות זאת לנגב ולגליל. 

גנדי ריגר:

	 ממה אנחנו חוששים? אני מציע לאשר את החוק אבל עם הגבלות מסוימות. הצעתי מספר הגבלות, לדוגמה, צריך להיות חוזה מיוחד לכל מקום, באמצעות החוזה אנחנו יכולים לבדוק לאן הולך הכסף ומה המעסיק עושה עם הכסף. כמו כן, אני מציע להוסיף להצעה הכשרה מקצועית, אנחנו יודעים שבתום הקורס אי אפשר להתקבל לעבודה, המעביד לא רוצה להעסיק עובד שהוא לאחר קורס, הוא רוצה עובד בעל ניסיון. אני מציע שלא להגביל את הסכום אלא את התקופה.

יחיאל לסרי:

	 אני רוצה להזכיר, שהשנה עובר לשיפוי מעסקים ממשרד האוצר למוסד לביטוח לאומי 3.5 מיליארד שקל. הנחתי הצעת חוק לביטול שיפוי מעסקים, זה לא יהיה אחראי לבטל אותו בפעם אחת כי אז זה יגרום להגדלת האבטלה, לכן הרעיון הוא, לבטל אותו באופן הדרגתי ויכול להיות שכבר השנה ניתן יהיה לחסוך את ה-450 מיליון שקל לצורך הדבר הזה שהוכח כמעודד תעסוקה. 

היו"ר יעקב ליצמן:

	שימו לב, אף אחד ממשרד האוצר לא מוכן לומר מילה טובה על החוק. 

ויצמן שירי:

	 אנחנו מבקשים להציע להוריד אותו. אני מבקש שתעמיד זאת להצבעה. 

היו"ר יעקב ליצמן:

	אם פקידי האוצר מתנגדים לחוק הזה - - - 

ויצמן שירי:

	 אני מציע להוריד את כל הסעיף. 

זאב בוים:

	 במצב של אבטלה, אפשר לעשות מאמץ. 


ויצמן שירי:

	 אני מציע שהכסף תיקח את הכסף הזה ותשקיע אותו בפרוייקטים. 

היו"ר יעקב ליצמן:

	אני מציע הצעה אחרת, היות וחלק גדול מחברי הוועדה מתנגדים להצעת החוק, אני מציע לפצל את החוק ונדון בו כאשר ירווח לנו. אז כאשר משרד האוצר יירצה להעביר את החוק, הוא גם יעביר מקורות לכך. אני מציע שנפצל את החוק, אני מעמיד זאת להצבעה, מי בעד ירים את ידו. 

הצבעה

בעד הפיצול – רוב
נגד – אין
נ מנעים – אין
הפיצול נתקבל.

היו"ר יעקב ליצמן:
	הפיצול אושר. 

	רבותיי, אנחנו עוברים לעמוד 40, סעיף 51, תיקום חוק העסקת עובדים על ידי קבלני כוח אדם. 

ישראל כץ:

	 אני מודיע שאני לא מצביע בעניין. 

היו"ר יעקב ליצמן:

	מי בעד סעיף 51  ירים את ידו. 

הצבעה

בעד סעיף 51 – רוב
נגד – אין
נמנעים – אין
סעיף 51 נתקבל. 

היו"ר יעקב ליצמן:

	סעיף 51 אושר. חבר הכנסת ישראל כץ לא הצביע. 

	אנחנו עוברים לסעיף 52 – תיקון חוק הפחתת הגירעון. 

סמדר אלחנני:

	היה שינוי בתיקון חוק הפחתת הגירעון, בהצעת החוק הוצע 2.4%, שמעתי כעת 3%. 


יואל נוה:

ישיבת הממשלה מיום 24 בדצמבר, בקיצוץ ההוא שנאמד ב-6 מיליארד ו-150 מיליון שקל, על מנת לסגור את הפער החליטה הממשלה להעלות את הגירעון המתוכנן בשנת 2002 מ-2.4% ל-3%. זאת ההחלטה שקיבלה הממשלה ואנחנו מבקשים לתקן את החוק בהתאם. 

היו"ר יעקב ליצמן:

	אנחנו מתקנים את ההצעה ל-3%, מי בעד סעיף 52 בכפוף לתיקון ירים את ידו. 

הצבעה

בעד סעיף 52 – רוב
נגד – אין
נמנעים – אין
סעיף 52 בכפוף לתיקון נתקבל.

היו"ר יעקב ליצמן:

	סעיף 52 אושר. 

	אנחנו עוברים לסעיף 53 – תיקון חוק מילווה קצר מועד, מי בעד סעיף 53 ירים את ידו. 

הצבעה

בעד סעיף 53 – רוב
נגד – 1
נמנעים – אין
סעיף 53 נתקבל. 

היו"ר יעקב ליצמן:

	סעיף 53 אושר. 

	אנחנו עוברים לסעיף 54 – תיקון חוק לפיצוי נפגעי הגזזת. אני לא רואה שיש על כך הסכמה, אי אפשר לפגוע באנשים הללו. 

רחמים מלול:

	 יש לי הסתייגות. 

ויצמן שירי:

	 95% מהם מעל גיל 65. 

היו"ר יעקב ליצמן:

	האנשים הללו היו כאן בועדה, אני אומר לכם, אי אפשר להסתכל לאנשים האלה בעיניים ולבטל את החוק הזה. 


יואל נוה:

	לא מבטלים את החוק. יש כאן אי הבנה, כל מי שהוכר כחולה גזזת היום, אין פגיעה של שקל בקצבה שלו. 

היו"ר יעקב ליצמן:

	עד היום לא הייתה פגיעה, אבל מהיום תהיה פגיעה. 

יואל נוה:

	לא. 

ויצמן שירי:

	 אתה אומר בעצם, אלה שהגישו תביעה ועדיין לא הוכרו כנפגעים, ביום שהם יזכו בתביעה הם לא יהיו זכאים רטרואקטיבית. כמה כסף זה מכניס, 100 מיליון שקל? כמה חולי גזזת יש במדינה? 

יעל אנדורן:

	ההצעה הזאת לא באה לפגוע במי שהיום הוכר כנפגע. על פי החוק היום, כל מי שמגיש תביעה, גם אם הוא יגיש באמצע שנת 2002, יקבל גם מענק חודשי במידה ויוחלט שהוא זכאי, גם מענק חד פעמי וגם קצבה  החל מיום תחולת החוק, משנת 1994, לא החל מיום שהוא הגיש את התביעה. וכך נוצר מצב שהתשלום הרטרואקטיבי הולך וגדל. כלומר, אם אדם מגיש תביעה בשנת 2003, הוא יקבל גם קצבה חודשית, גם מענק חד פעמי שיכול להגיע ל-100 אלף שקל - - - 

ויצמן שירי:

	 בואו נגביל זאת לשבע שנים אחורנית. 

יעל אנדורן:

	וגם קצבה חודשית מיום חקיקת החוק. הדבר הזה לא קיים בשום חוק אחר שאומר, שאתה מקבל קצבה חודשית לא מהיום שהגשת את התביעה ובעצם הוכרה הזכאות שלך אלא מהיום שהמחוקק החליט שהחוק יהיה בתוקף. לכן ההצעה אומרת, כל אחד יוכל לקבל את הקצבה החודשית ואת המענק – במידה ויוחלט שהוא זכאי – אבל מיום שהוא הגיש את התביעה ולא מהיום שבו חוקק החוק. 

עופר חוגי:

	צריך לזכור, אותם נפגעי גזזת לא יכולים לתבוע ולעתור לבג"ץ, אם הייתה להם אפשרות להגיש עתירה עבור הנזקים שנגרמו להם, הם יכלו לקבל מיליוני שקלים. בהסכם שנעשה בחוק הם לא יכולים להגיש עתירה. הפיצוי שניתן להם הוא פיצוי חלקי, יש ביניהם אנשים שהיום מתחילים לחלות, אי אפשר לפגוע באנשים הללו.

רחמים מלול:

	 מי שראה את המחזה של אותם אנשים שנכחו אצלנו בדיון בוועדה לא יכול שלא להתרגש מעצם המעמד הזה ולא להצדיק את הטענות. מה הבעיה? החוק חוקק בשנת 1995, סוכם עם הנפגעים, שהם לא יגישו תביעות משפטיות. לו היו מגישים תביעות משפטיות, כל הסיכויים היו, שבית המשפט היה מכיר בפגיעה מתאריך הפגיעה, ותאריך הפגיעה היה יכול להיות מוקדם יותר משנת  1995. בנוסף לזאת,  ישנם אנשים שהמחלה מתגלה אצלם רק לעת זקנה, אז על מה הם יקבלו פיצויים עבור העתיד או עבור העבר?

אברהם הירשזון:

	דעתי כדעת החברים, בכל אופן אני מציע  שנגביל את העבר ולכן אני מציע להגביל רטרואקטיבית  7 שנים, כך אנו גם מונעים מהם הגשת תביעה. 

סמדר אלחנני:

	בדרך כלל פיצויים ניתנים מיום יצירת העילה או הנזק שנגרם, חברי הוועדה נוכחו לדעת שלא מדובר באנשים שמודעים לזכויותיהם , אילו ידעו זאת היו מקבלים את הפיצויים משנת 1995 עד מותם, אם הם היו מגישים את הבקשה בזמן הם היו מקבלים פיצוי לאורך כל שנות החיים, אבל אם הם מגישים באיחור הם מקבלים חלק מהפיצוי רטרואקטיבי וחלק קדימה  לאורך שנות חייהם. הפיצוי עצמו  לא גדול במיוחד ולכן אני חושבת שצריך לבטל את ביטול הרטרואקטיביות.

רחמים מלול:

	 יעל, את מוכנה לבטל את הסעיף בהסכם שמונע מהם להגיש תביעות משפטיות? 

אברהם הירשזון:

	 אגב, צריך לקחת בחשבון שזו אוכלוסייה הולכת ופוחתת. 

יעל אנדורן:

	 שתי נקודות. הראשונה, אנחנו רואים לאחרונה תעשייה שלמה של עורכי דין המעודדים אנשים להגיש תביעות. הנקודה היא, אתה לא מונע מהנפגע את הזכות לקבל את המענק החד פעמי או את הגמלה מהיום שהגיש את התביעה מכאן ואילך. האדם גילה שהוא חולה, הוא הגיש בקשה, הוא יקבל את אותו מענק שזה תחליף לתביעה שהוא היה תובע בבית משפט, כמו כן יקבל גם גמלה חודשית, אנחנו רק אומרים, שלא ניתן לו את הגמלה מיום שהחוק חוקק. יכול להיות אבסורד, שמישהו יגיש תביעה בעוד שנתיים ויקבל גמלה חודשית משנת 1994. 

ויצמן שירי:

	 אבל אם אומרים שהמחלה מתגלית כמה שנים אחרי, בואו נקבע לא שבע שנים אבל לפחות חמש שנים אחורנית. 

אברהם הירשזון:

	 אני חוזר ואומר, צריך לזכור שמדובר באוכלוסייה הולכת ופוחתת. 

יחיאל לסרי:

	 אני רוצה לשאול, מה גובה המענק החד פעמי? 

רחמים מלול:

	 תלוי באחוז הנכות. 


רחמים מלול:

	ביקשנו נתונים ממשרד הבריאות ולא קיבלנו. 

יעל אנדורן:

	בכל שנה יש 3,000-4,000 תביעות. 

זאב בוים:

	 כמה תביעות מאושרות? 

יעל אנדורן:

	הרוב הגדול מאושר כי אין יכולת אמיתית למדינה לבדוק מי עבר את אותם טיפולים. 

היו"ר יעקב ליצמן:

	חברי ועדת הכספים תרמו היום 500 מיליון שקל, אני חושב שלאוצר יש מספיק כסף.

אברהם שוחט:

	 אפשר לשאול כמה עולה הסעיף? 

היו"ר יעקב ליצמן:

	100 מיליון שקל. 

יעל אנדורן:

כל הסעיף 200 מיליון שקל. 

רחמים מלול:

	 כעת היא אומרת שזה עולה 200 מיליון שקל, בדיון בשבוע שעבר אמרת 70-80 מיליון שקל. 

יעל אנדורן:

	אני אסביר. ההפרש הרטרואקטיבי שאותו רוצים לבטל, עלותו בין 70 ל-100 מיליון שקל. תלוי כמה תביעות חדשות עוד יהיו. 

ויצמן שירי:

	 החוק הוא מדבר על שש שנים רטרואקטיבית, בואו נתפשר על ארבע שנים אחורנית. 

רחמים מלול:

	יש לי הסתייגות, תצביע עליה. 


היו"ר יעקב ליצמן:

	אני מציע למשרד האוצר, לפצל את החוק, בדיון ענייני נחליט אם מדובר ב-70 מיליון שקל, 100 מיליון שקל, אני מציע שנפצל את החוק הזה. קיבלתם הלילה 500 מיליון שקל, תפסידו 70 מיליון שקל, נרחם על החולים האלה ולא נפגע בהם. 

ויצמן שירי:

	 הם מוכנים להתפשר על ארבע שנים, זה 50 מיליון שקל, בואו נסכם ארבע שנים אחורנית. 

יואל נוה:

	אנחנו מוכנים. 

רחמים מלול:

	 לא, אני לא מוכן, אני עומד על ההסתייגות שלי ואני מבקש להצביע עליה. 

ויצמן שירי:

	 בסדר, תצביע קודם על ההסתייגות שלי ואחר כך על ההסתייגות שלך. 

עופר חוגי:

	 אם היום המדינה משנה את החוק והם יפנו לבג"ץ, האם אותו נפגע זכאי לעתירה בבג"ץ בעקבות שינוי החוק? 

היו"ר יעקב ליצמן:

	אני מעמיד להצבעה את ההסתייגות של חבר הכנסת שירי ויצמן האומרת, רטרואקטיביות של ארבע שנים. 


רחמים מלול:

	אדוני היושב ראש, תלך על פי הסדר, ההסתייגות שלי רשומה משבוע שעבר. אני לא מסכים לפשרה הזאת, החוק חוקק ב-1995 - - - 

ויצמן שירי:

	 אבל בשנת 1995 המצב הכלכלי של מדינת ישראל היה הרבה יותר טוב. 

רחמים מלול:

	 אל תשפר את המצב הכלכלי על גבם של חולים וחולי סרטן. 

ויצמן שירי:

	 היינו פה עם ילדים ששוכבים בבתי חולים והסכמנו על 4.5 מיליון שקל במקום 10 מיליון שקל ואף אחד מכם לא פצה פה. זה הרבה יותר חמור מגזזת, מדובר בילדים קטנים ששוכבים בבתי חולים. 

היו"ר יעקב ליצמן:

אני מעמיד להצבעה את ההסתייגות של חבר הכנסת רחמים מלול, לבטל את החוק, כלומר, לא יהיה תיקון לחוק לפיצוי נפגעי הגזזת, מי בעד ירים את ידו. 

הצבעה

בעד ההסתייגות – 7
נגד – 6
נמנעים – אין
ההסתייגות נתקבלה. 

היו"ר יעקב ליצמן:

ההסתייגות אושרה. 

ויצמן שירי:

	 אני מבקש להעמיד להצבעה גם את ההצעה שלי. 

היו"ר יעקב ליצמן:

	אני לא בטוח שאני יכול. 

ויצמן שירי:

	תבקש רביזיה ותערוך הצבעה על הרביזיה. 

היו"ר יעקב ליצמן:

	עוד מעט יהיו הצבעות על כל הרביזיות. 

ויצמן שירי:

	 אני מבקש הצבעה גם על ההצעה שלי. 

רחמים מלול:

	 אם החוק "נפל" אין טעם ברביזיה שלך. לא מדובר בעניין של פשרות, עוד שנה או פחות שנה, זה עניין של מוסר והיגיון. רבותיי, חתמו עם החולים הללו הסכם, אי אפשר כעת לומר אחרת, לא על גבם של חולי סרטן. 

ויצמן שירי:

	 אני מבקש להעמיד להצבעה את הרביזיה. 

עופר חוגי:

	 חבר הכנסת שירי ויצמן, זה יותר חשוב מחוק הנגב. 


ויצמן שירי:

זה בטח הרבה יותר חשוב ממשפחות ברוכות ילדים.

היו"ר יעקב ליצמן:

	רבותיי, על הרביזיה נצביע מאוחר יותר. 

ויצמן שירי:

	 למה? על הרביזיה הזאת יש ויכוח עקרוני, אני מבקש שתצביע כעת. הרי את כל הרביזיות האחרות, ש"ס תמשוך אותן. תערוך הצבעה על הרביזיה גם אם היא תיפול. 

היו"ר יעקב ליצמן:

	מה ההצעה הנגדית? 

ויצמן שירי:

	 ארבע שנים רטרואקטיבית. 

אנה שניידר:

	כדי שיהיה ברור, האם ההצעה שלך מדברת, שסעיף 3א. לחוק לפיצוי נפגעי גזזת יחול על מי שהגיש תביעה ביום 1 בינואר - - - 

יעל אנדורן:

	לא, היא תתייחס לכל תובע, ארבע שנים אחורה מיום הגשת התביעה. 

ויצמן שירי:

	 48 חודשים אחורנית מיום הגשת התביעה. 

היו"ר יעקב ליצמן:

	אני לא מצביע כעת על הרביזיה, אני עובר לסעיף הבא, סעיף 56 בעניין פלאפון נייד. אני מעמיד להצבעה את סעיף 56, מי בעד ירים את ידו. 

הצבעה

בעד סעיף 56 – 8
נגד – 2
נמנעים – אין
סעיף 56 נתקבל. 

היו"ר יעקב ליצמן:

	סעיף 56 אושר. 

אנחנו עוברים לסעיף הבא, סעיף 57 – חוק סדר הדין הפלילי.

עופר חוגי:

	 יש לי הסתייגות מהותית, אני מציע לתקופה של חצי שנה. 

היו"ר יעקב ליצמן:

	מי בעד ההסתייגות של חבר הכנסת עופר חוגי ירים את ידו. 

הצבעה

בעד ההסתייגות – 2
נגד – רוב
נמנעים – אין
ההסתייגות לא התקבלה. 

היו"ר יעקב ליצמן:

	ההסתייגות לא התקבלה. 

	אני מעמיד להצבעה את סעיפים 57 ו-58, מי בעד ירים את ידו. 

הצבעה

בעד – רוב
נגד – אין
נמנעים – אין
סעיפים 57-58 נתקבלו. 

היו"ר יעקב ליצמן:

	סעיפים 57-58 אושרו. 

	אנחנו עוברים לסעיף 59, סעיף תחילה המדבר על תחילתו של חוק זה ב-1 בינואר, אנחנו לא נצביע על 1 בינואר אלא מיום קבלת החוק. 


ויצמן שירי:

	 אתה לא יכול, יש כאן התחשבנויות שנתיות, דוחות שנתיים. 

היו"ר יעקב ליצמן:

	אני לא יכול להצביע אחורה. 

ויצמן שירי:

	 אתה לא יכול, יש דוחות שנתיים, מס הכנסה למשל זו התחשבנות שנתית. יש דברים שההתחשבנות היא שנתית. 

היו"ר יעקב ליצמן:

	אני אבדוק זאת מאוחר יותר. 


	אנחנו עוברים להצבעות על הרביזיות. 

	רבותיי, חבר הכנסת אמנון כהן מסיר את הרביזיה על פרק ב' – תחבורה, כמו כן מסיר את הרביזיה שלו מעמודים 1,2,3,4,5,6,7,8,9,10,11,12,13,14, 20, 21,22, 23, 24, 25, 26, 27, 28, 29. בעמוד 29 גם חבר הכנסת חוגי הגיש רביזיה וגם הוא מסיר אותה. חבר הכנסת אמנון כהן מסיר את הרביזיה גם מעמוד 30. חבר הכנסת אמנון כהן מסיר את כל הרביזיות שהגיש. 

	חבר הכנסת קליינר הגיש הסתייגות לבטל את חוק הלפרט, נדמה לי שהצבענו עליה. 

תמיר כהן:

	לא הצבענו. 

היו"ר יעקב ליצמן:

	אם כך נצביע עליה כעת, מי בעד ההסתייגות של חבר הכנסת קליינר לבטל את חוק הלפרט? 

הצבעה

בעד ההסתייגות – 4
נגד – רוב
נמנעים – אין
ההסתייגות לא נתקבלה. 

היו"ר יעקב ליצמן:

	ההסתייגות לא אושרה. 

	אנחנו עוברים לרביזיה של חבר הכנסת ישראל כץ בסעיף 2.

ישראל כץ:

	 אין הסתייגות, הרביזיה ביטלה את סעיף 2. 

אנה שניידר:

הרביזיה לא ביטלה את הסעיף, מוסיפים את מה שביקשת. הבנתי שאתה רוצה להוסיף: ביצוע קטעים נוספים מכביש ארצי לישראל – זה נכלל בתוך החוק - - - 

ישראל כץ:

	 לא, הרביזיה שהתקבלה, לבטל את האישור. 

אנה שניידר:

	לא, מה שהתקבל, שמוסיפים סעיף נוסף לחוק שאומר, שביצוע הקטעים ייעשה בעת ובעונת אחת. בעת ובעונה אחת זה לרבות הפרש של שישה חודשים. 


ישראל כץ:

	 לא, הרביזיה היא על כל סעיף 2. עוד לא התקבלה הצעתי, היינו בשלב שביטלנו את החוק. 

היו"ר יעקב ליצמן:

	רבותיי, אנחנו צריכים להצביע על הרביזיה. 

ישראל כץ:

	 לא, הצבענו על הרביזיה, היא התקבלה, כעת, אם הממשלה תגיש  הצעה חלופית, זה בסדר מבחינתי. 

אנה שניידר:

איזה הצעה? 

רונן וולפמן:

	אנחנו מציעים  להחזיר את ההצעה המקורית ומבקשים להצביע על כך. 

ישראל כץ:

	 ההצעה המקורית בוטלה וההצעה שלי התקבלה. 

אנה שניידר:

	ההצעה שלך לא יכולה לעמוד בלי ההצעה המקורית, ההצעה שלך תלושה. כתוב: ביצוע קטעים נוספים ייעשו בעת ובעונה אחת. 

ישראל כץ:

	 אז אני מבקש מהממשלה ניסוח שיבהיר את המעמד של הקטע הדרומי. 

אנה שניידר:

	הקטע הדרומי הוא עם הקטע הצפוני, אם זה הפך לחלק מהחוק, אני לא מבינה מה הבעיה. תצביעו על הסעיף עם התוספת של חבר הכנסת ישראל כץ. 


היו"ר יעקב ליצמן:

	לא הצבענו על זה. 

אנה שניידר:

	כתבתי כאן: התקבלה רביזיה על ההסתייגות של חבר הכנסת ישראל כץ בעניין הוראת המעבר, טרם נערכה הצבעה. 


רונן וולפמן:

	אנחנו מתכוונים לקדם את הפרוייקט הזה בהקדם האפשרי ובאופן שהביצוע יהיה צמוד ככל האפשר לקטע 18 ובטווח שלא עולה על שנה. 

היו"ר יעקב ליצמן:

	אם כך, ברגע שחבר הכנסת ישראל כץ מסכים להתחייבות של האוצר, הוא מוותר על הצעתו.  מי בעד סעיף 2 כפי שהוצע ירים את ידו. 

הצבעה

בעד סעיף 2 – רוב
נגד – 2
נמנעים – אין
סעיף 2 נתקבל. 

היו"ר יעקב ליצמן:

	סעיף 2 אושר ברוב גדול. 

	רבותיי, אנחנו עוברים להצבעה בעמוד 31, סעיף 31, שלא יבוטל חוק היטל השבחה. 

איתן כבל:

	 אתה מוכן להסביר לנו את מהות החוק? 

היו"ר יעקב ליצמן:

	החוק של חבר הכנסת פרוש אומר, מי שיש לו דירה עד 120 מטר פטור מהיטל השבחה. ההצעה של חבר הכנסת פרוש מדברת על עד 160 מטר. הסעיף הזה לא עולה כסף לממשלה. 

מוסי רז:

	כאשר החוק הזה עבר בוועדה, היה כאן רק חבר כנסת אחד שהצביע נגד וזה הייתי אני. 

אבי גפן:

	בחוק יש שלושה דברים: הגדלת הפטור מ-120 מטר ל-160 מטר, פטור מהיטל השבחה להקדשים, ותיקון נוסף לגבי משך ההחזקה של הדירה והפטור מהיטל השבחה. שני הדברים המרכזיים: הגדלת הפטור מ-120 מטר ל-160 מטר, ופטור מהיטל השבחה להקדשים. 

היו"ר יעקב ליצמן:

	אני מציע לדחות את בקשת הממשלה בשלוש שנים. 

ישראל כץ:

	 תציע לדחות בשנה אחת במקום שלוש שנים. 


היו"ר יעקב ליצמן:
	
	אני מציע לדחות את בקשת הממשלה בשנה אחת, מי בעד ירים את ידו. 

הצבעה

בעד ההסתייגות – רוב
נגד – 2
נמנעים – אין
ההסתייגות נתקבלה. 

היו"ר יעקב ליצמן:

	ההצעה אושרה.  כעת, לאחר שהורדנו את הסעיף של חבר הכנסת פרוש בעניין היטל השבחה, אני מעמיד את סעיף 31 להצבעה, מי בעד ירים את ידו. 

הצבעה

בעד סעיף 31 – רוב
נגד – 2
נמנעים – אין
סעיף 31 נתקבל. 

היו"ר יעקב ליצמן:

	סעיף 31 אושר. 

	אנחנו עוברים להצבעה על הרביזיה של חבר הכנסת גפני בעניין קצבאות ילדים, מי בעד ירים את ידו. 

הצבעה

בעד הרביזיה – 6
נגד – 8
נמנעים – אין
הרביזיה לא נתקבלה. 

היו"ר יעקב ליצמן:

	הרביזיה נדחתה. 

	אנחנו עוברים להצבעה על הרביזיה של חבר הכנסת נחום לנגנטל בעניין מס הכנסה, הכללה של ארבעה יישובים: זבדיאל, רווחה, חזון יחזקאל וקוממיות. מי בעד הרביזיה ירים את ידו. 

הצבעה

בעד הרביזיה – אין
נגד – רוב
נמנעים – אין
 הרביזיה לא נתקבלה. 

היו"ר יעקב ליצמן:

	הרביזיה נדחתה ולכן הסעיף נשאר כפי שהוא. 

	כעת אנחנו עוברים לרביזיה של חבר הכנסת לנגנטל בעניין הקיבוצים, מי בעד ירים את ידו. 

הצבעה

בעד הרביזיה – אין
נגד – רוב
נמנעים – אין
הרביזיה לא נתקבלה. 

היו"ר יעקב ליצמן:

	הרביזיה לא אושרה. 

	מי בעד הרביזיה של חבר הכנסת מוסי רז בעניין דרום הר חברון ירים את ידו. 

הצבעה

בעד הרביזיה – 1
נגד – רוב
נמנעים – אין
הרביזיה לא נתקבלה. 

היו"ר יעקב ליצמן:

	הרביזיה לא אושרה. 

	רבותיי, אנחנו עוברים לסעיף 59 – תחילתו של החוק, מי בעד ירים את ידו. 

הצבעה

בעד סעיף 59 – רוב
נגד – אין
נמנעים – אין
סעיף 59 נתקבל. 

היו"ר יעקב ליצמן:

	סעיף 59 אושר. 

	אנחנו חוזרים לרביזיה של חבר הכנסת שירי ויצמן בעניין הגזזת. 

ויצמן שירי:

	 אני מסיר את הרביזיה. 

אנה שניידר:

	הייתה הצבעה על ההסתייגות של חבר הכנסת רחמים מלול והסעיף נפל. חבר הכנסת שירי ויצמן ביקש רביזיה וכעת הוא מסיר את הרביזיה. המשמעות היא, שהסעיף נפל. 

היו"ר יעקב ליצמן:

	רבותיי, אנחנו מצביעים כעת על העברת כל חוק ההסדרים לקריאה שנייה. מי בעד חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2002), התשס"ב-2002. 

הצבעה

בעד החוק – רוב
נגד – 2
נמנעים – אין
חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2002) התשס"ב-2002 נתקבל. 

היו"ר יעקב ליצמן:

	חוק ההסדרים המאוחד של שלושה חוקי הסדרים התקבל והוא עובר לקריאה שניה ושלישית. תודה רבה, הישיבה נעולה. 






הישיבה ננעלה בשעה 11:15. 










